(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΚΓ΄

Τρίτη 3 Νοεμβρίου 2020

ΘΕΜΑΤΑ

Α. ΕΙΔΙΚΑ ΘΕΜΑΤΑ
Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
Ανακοίνωση του δελτίου επικαίρων ερωτήσεων της Τετάρτης 4 Νοεμβρίου 2020, σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Μονή συζήτηση και ψήφιση επί της αρχής, των άρθρων και του συνόλου των σχεδίων νόμου του Υπουργείου Πολιτισμού και Αθλητισμού:
 i. «Κύρωση του Διακανονισμού Πολιτιστικής Συνεργασίας μεταξύ του Υπουργείου Πολιτισμού και Τουρισμού (ήδη Υπουργείου Πολιτισμού και Αθλητισμού) της Ελληνικής Δημοκρατίας και του Υπουργείου Πολιτισμού και Κληρονομιάς της Νέας Ζηλανδίας», σελ.
 ii. «Κύρωση της Συμφωνίας Συνεργασίας σε θέματα Πολιτισμού μεταξύ της Κυβέρνησης της Ελληνικής Δημοκρατίας και της Κυβέρνησης του Μαυροβουνίου», σελ.
 iii. «Κύρωση της Σύμβασης του Συμβουλίου της Ευρώπης για τα αδικήματα που αφορούν πολιτιστικά αγαθά και διατάξεις εφαρμογής», σελ.
2. Κατάθεση Εκθέσεως Διαρκούς Επιτροπής:

Η Διαρκής Επιτροπή Δημόσιας Διοίκησης, Δημόσιας Τάξης καταθέτει την έκθεσή της στο σχέδιο νόμου του Υπουργείου Δικαιοσύνης «Ρυθμίσεις για την επιτάχυνση της εκδίκασης εκκρεμών υποθέσεων του ν. 3869/2010, σύμφωνα με τις επιταγές του άρθρου 6 παράγραφος 1 ΕΣΔΑ ως προς την εύλογη διάρκεια της πολιτικής δίκης, τροποποιήσεις του Κώδικα Δικηγόρων και άλλες διατάξεις», σελ.

ΠΡΟΕΔΡΕΥΩΝ

ΚΑΚΛΑΜΑΝΗΣ Ν. , σελ.

ΟΜΙΛΗΤΕΣ

Α. Επί διαδικαστικού θέματος:
ΑΝΑΓΝΩΣΤΟΠΟΥΛΟΥ Α. , σελ.
ΒΕΤΤΑ Κ. , σελ.
ΓΡΗΓΟΡΙΑΔΗΣ Κ. , σελ.
ΚΑΚΛΑΜΑΝΗΣ Ν. , σελ.
ΚΑΛΛΙΑΝΟΣ Ι. , σελ.
ΜΠΟΥΜΠΑΣ Κ. , σελ.
ΣΚΟΥΡΟΛΙΑΚΟΣ Π. , σελ.

Β. Επί του σχεδίου νόμου του Υπουργείου Πολιτισμού και Αθλητισμού:
ΑΝΑΓΝΩΣΤΟΠΟΥΛΟΥ Α. , σελ.
ΑΣΗΜΑΚΟΠΟΥΛΟΥ Σ. , σελ.
ΒΙΛΙΑΡΔΟΣ Β. , σελ.
ΓΡΗΓΟΡΙΑΔΗΣ Κ. , σελ.
ΔΕΛΗΣ Ι. , σελ.
ΚΑΛΛΙΑΝΟΣ Ι. , σελ.
ΚΩΝΣΤΑΝΤΟΠΟΥΛΟΣ Δ. , σελ.
ΜΕΝΔΩΝΗ Σ. , σελ.
ΜΠΟΥΓΑΣ Ι. , σελ.
ΜΠΟΥΜΠΑΣ Κ. , σελ.
ΣΚΟΥΡΛΕΤΗΣ Π. , σελ.
ΣΚΟΥΡΟΛΙΑΚΟΣ Π. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΚΓ΄

Τρίτη 3 Νοεμβρίου 2020

Αθήνα, σήμερα στις 3 Νοεμβρίου 2020, ημέρα Τρίτη και ώρα 15.10΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

Είναι δύσκολη η ώρα 15.00΄ με 17.00΄, γι’ αυτό να είμαστε πειθαρχημένοι για να τελειώσουμε γρήγορα.

Πριν ξεκινήσουμε, έχω να κάνω μια ανακοίνωση προς το Σώμα.

Η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την έκθεσή της στο σχέδιο νόμου του Υπουργείου Δικαιοσύνης: «Ρυθμίσεις για την επιτάχυνση της εκδίκασης εκκρεμών υποθέσεων του ν.3869/2010, σύμφωνα με τις επιταγές του άρθρου 6 παράγραφος 1 ΕΣΔΑ ως προς την εύλογη διάρκεια της πολιτικής δίκης, τροποποιήσεις του Κώδικα Δικηγόρων και άλλες διατάξεις».

Αγαπητοί συνάδελφοι, έχω την τιμή να ανακοινώσω στο Σώμα το δελτίο επικαίρων ερωτήσεων της Τετάρτης 4 Νοεμβρίου 2020.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 103/30-10-2020 επίκαιρη ερώτηση του Βουλευτή Επικρατείας του ΣΥΡΙΖΑ - Προοδευτική Συμμαχία κ. Παναγιώτη (Πάνου) Σκουρλέτη προς τον Υπουργό Εσωτερικών, με θέμα: «Απόφαση του Σ.τ.Ε. για τον «μεγάλο περίπατο»».

2. Η με αριθμό 119/2-11-2020 επίκαιρη ερώτηση του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Λεωνίδα Στολτίδη προς τον Υπουργό Εργασίας και Κοινωνικών Υποθέσεων, με θέμα: «Μονιμοποίηση όλων των επικουρικών εργαζομένων στα κέντρα \κοινωνικής πρόνοιας».

3. Η με αριθμό 109/2-11-2020 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα Αρσένη προς τον Υπουργό Εξωτερικών, με θέμα: «Γιατί η Ελλάδα δεν υπογράφει τη διεθνή σύμβαση για την απαγόρευση των πυρηνικών όπλων;».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 14/5-10-2020 ερώτηση του Βουλευτή Φθιώτιδος του ΣΥΡΙΖΑ - Προοδευτική Συμμαχία κ. Ιωάννη Σαρακιώτη προς τον Υπουργό Αγροτικής Ανάπτυξης και Τροφίμων, με θέμα: «Άμεση αναγκαιότητα στήριξης των ελαιοπαραγωγών της ποικιλίας Καλαμών».

2. Η με αριθμό 16/5-10-2020 ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Αγροτικής Ανάπτυξης και Τροφίμων, με θέμα: «Κατανομή πόρων για το Υπουργείο Αγροτικής Ανάπτυξης στο Νέο Εθνικό Πρόγραμμα Ανάπτυξης 2021 - 2025».

3. Η με αριθμό 19/5-10-2020 ερώτηση του Βουλευτή Φθιώτιδος του ΣΥΡΙΖΑ - Προοδευτική Συμμαχία κ. Ιωάννη Σαρακιώτη προς τον Υπουργό Αγροτικής Ανάπτυξης και Τροφίμων, με θέμα: «Αποπληρωμή και επιστροφή ειδικού φόρου κατανάλωσης αγροτικού πετρελαίου».

4. Η με αριθμό 55/5-10-2020 ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Εσωτερικών, με θέμα: «Αποκλείονται οι ατομικές επιχειρήσεις χωρίς προσωπικό, αλλά και οι νέες επιχειρήσεις από τις ενισχύσεις των περιφερειών».

Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου των σχεδίων νόμου του Υπουργείου Πολιτισμού και Αθλητισμού:

1. «Κύρωση του Διακανονισμού Πολιτιστικής Συνεργασίας μεταξύ του Υπουργείου Πολιτισμού και Τουρισμού (ήδη Υπουργείου Πολιτισμού και Αθλητισμού) της Ελληνικής Δημοκρατίας και του Υπουργείου Πολιτισμού και Κληρονομιάς της Νέας Ζηλανδίας».

2. «Κύρωση της Συμφωνίας Συνεργασίας σε θέματα Πολιτισμού μεταξύ της Κυβέρνησης της Ελληνικής Δημοκρατίας και της Κυβέρνησης του Μαυροβουνίου» και

3. «Κύρωση της Σύμβασης του Συμβουλίου της Ευρώπης για τα αδικήματα που αφορούν πολιτιστικά αγαθά και διατάξεις εφαρμογής».

Τα νομοσχέδια ψηφίστηκαν στη Διαρκή Επιτροπή κατά πλειοψηφία. Εισάγονται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της κυρώσεως των συμβάσεων αυτών για πέντε λεπτά και οι Κοινοβουλευτικοί Εκπρόσωποι, εφόσον το επιθυμούν, για πέντε λεπτά και με την προϋπόθεση ότι δεν θα μιλήσει ο Πρόεδρος της Κοινοβουλευτικής Ομάδος. Αυτό βεβαίως, όπως αντιλαμβάνεστε, είναι κατά παρέκκλιση του Κανονισμού. Ο Κανονισμός δεν το προβλέπει, αλλά έχει αποφασίσει η Διάσκεψη των Προέδρων ομόφωνα να δίνεται αυτή η ευκαιρία σε όσους Κοινοβουλευτικούς το επιθυμούν.

Η ψηφοφορία και των τριών συμβάσεων θα γίνει μετά το τέλος της συζήτησής τους χωριστά και με τη σειρά που συζητήθηκαν.

Συμφωνεί το Σώμα;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς το Σώμα συνεφώνησε ομόφωνα.

Θα ξεκινήσουμε επομένως, με βάση το Πρακτικό που έχω από την επιτροπή, κατ’ αρχάς με την κ. Αναγνωστοπούλου που το κόμμα της τήρησε επιφύλαξη σε ό,τι αφορά τις τρεις συμβάσεις.

Ορίστε, κυρία Αναγνωστοπούλου, έχετε τον λόγο για πέντε λεπτά.

**ΙΩΑΝΝΗΣ ΚΑΛΛΙΑΝΟΣ:** Στη συνέχεια θα είμαστε εμείς;

**ΠΡΟΕΔΡΕΥΩΝ (Νικήτας Κακλαμάνης):** Κύριε Καλλιάνο, όσοι έχουν από τα κόμματά σας, όπως παραδείγματος χάριν η Νέα Δημοκρατία, ψηφίσει υπέρ, ο εισηγητής από τη στιγμή που μιλάει ο Κοινοβουλευτικός Εκπρόσωπος δεν έχει δικαίωμα ομιλίας.

Εάν δεν μιλήσει ο κ. Μπουγάς, συνεννοηθείτε μεταξύ σας, μιλάτε εσείς αν θέλετε. Αλλά όταν έρθει η ώρα θα ρωτήσω.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Κύριε Πρόεδρε, το σύστημα εγγραφών θα ανοίξει;

**ΠΡΟΕΔΡΕΥΩΝ (Νικήτας Κακλαμάνης):** Δεν έχει, κύριε συνάδελφε, εγγραφή ομιλητών. Είναι συγκεκριμένο το άρθρο 108. Μιλάει ένας εισηγητής και ο Κοινοβουλευτικός Εκπρόσωπος από το κάθε κόμμα.

Το κόμμα σας, παραδείγματος χάριν, έχει ορίσει ως εισηγήτρια την κ. Αναγνωστοπούλου. Επομένως δεν εγγράφεται άλλος. Δεν μπορεί να εγγραφεί άλλος. Το απαγορεύει ο Κανονισμός.

**ΚΑΛΛΙΟΠΗ ΒΕΤΤΑ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Εσείς τι θέλετε; Πείτε μου.

**ΚΑΛΛΙΟΠΗ ΒΕΤΤΑ:** Κύριε Πρόεδρε, είμαστε λίγοι ομιλητές. Θα μπορούσαμε να έχουμε την ανοχή σας να μιλήσουμε.

**ΠΡΟΕΔΡΕΥΩΝ (Νικήτας Κακλαμάνης):** Κυρία συνάδελφε, δεν είναι θέμα ανοχής δικής μου. Ήδη σας είπα ότι με ομόφωνη απόφαση της Διάσκεψης των Προέδρων -αλλιώς δεν θα μπορούσε να γίνει- δίνουμε δικαίωμα, χωρίς να το προβλέπει ο Κανονισμός, και στους Κοινοβουλευτικούς σας Εκπροσώπους.

Από εκεί και πέρα θα μπορούσατε -τώρα δεν μπορείτε όμως- να κάνετε αυτό το οποίο έκανε παραδείγματος χάριν η Ελληνική Λύση, η οποία δεν όρισε έναν εισηγητή και για τις τρεις συμβάσεις, αλλά όρισε έναν εισηγητή για την κάθε σύμβαση. Έτσι το κόμμα της Ελληνικής Λύσης έχει τρεις εισηγητές σήμερα, έναν για την κάθε σύμβαση. Αλλά αυτά με συγχωρείτε δεν είναι να σας τα λέω εγώ. Έπρεπε να σας τα πει η Γραμματεία της Κοινοβουλευτικής σας Ομάδος.

Ας τελειώσουμε με αυτούς που έχουν νομίμως τον λόγο και ανάλογα τι ώρα θα έχουμε φτάσει, επειδή ήσασταν όλοι πάρα πολύ ευγενείς και ο φίλος μου ο Κώστας, που είναι και φίλος ετών, μπορεί για τρία λεπτά να σας δώσω τον λόγο να μιλήσετε. Αλλά το κάνω κατά πλήρη παράβαση του Κανονισμού, εάν μας το επιτρέψει ο χρόνος προς το τέλος.

Κυρία Αναγνωστοπούλου, συγγνώμη, σας έχω τόση ώρα εδώ όρθια. Έχετε τον λόγο.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ, κύριε Πρόεδρε.

Το καταλαβαίνω. Και εγώ πίστευα ότι μπορούσαν να μιλήσουν και άλλοι ομιλητές, επειδή είχαμε εκφράσει επιφύλαξη, αλλά τέλος πάντων. Έπρεπε να το έχουμε φροντίσει διαφορετικά.

Έρχομαι τώρα στις τρεις συμβάσεις. Όπως είπα και στην επιτροπή που συζητήθηκαν οι κυρώσεις των τριών συμβάσεων, είναι μια ευκαιρία για εμάς ως Αξιωματική Αντιπολίτευση να μιλήσουμε για τον πολιτισμό γενικότερα, αφού είναι κυρώσεις συμβάσεων -και τώρα κλείνοντας θα τοποθετηθώ σε αυτές- στις οποίες η δική μας κυβέρνηση είχε προχωρήσει. Άρα δεν έχουμε αντιρρήσεις.

Θέλω, όμως, να επωφεληθώ από το Βήμα της δημοκρατίας, αφού πια δεν έχουμε κανένα μέσον για να μπορέσουμε να παρέμβουμε στη δημόσια συζήτηση και να πω μερικά πράγματα.

Φτάσαμε στο κλείσιμο των χώρων του πολιτισμού. Δεν θα κάνω εγώ κριτική, ούτε θα σε συζητήσω τα μέτρα που ελήφθησαν από την επιτροπή λοιμωξιολόγων και εφαρμόζει η Κυβέρνηση. Θα επαναλάβω, όμως, και στην Ολομέλεια ότι χάθηκε πολύτιμος χρόνος από τότε που ζητήσαμε με επιστολή κοινή συνεδρίαση των επιτροπών για το θέμα και του πολιτισμού, με παρουσία της Υπουργού Πολιτισμού, του Υπουργού Υγείας, λοιμωξιολόγων και καλλιτεχνών, να βάλουμε όλα τα σενάρια κάτω, για να δούμε ανάλογα με την έξαρση της πανδημίας, πώς θα λειτουργήσει ο πολιτισμός και τι μέτρα χρειάζονται. Αυτό δεν έγινε δυνατόν. Η δημοκρατική διαβούλευση δεν μπόρεσε να είναι δυνατή.

Εγώ, όμως, θέλω να πω στην κυρία Υπουργό ότι θα θέλαμε σε αυτή τη Βουλή -νομίζω είναι δημοκρατική μας υποχρέωση, όχι μόνο δικαίωμα- να δούμε τα πρακτικά της επιτροπής λοιμωξιολόγων, όπου συμμετείχε και η ίδια η Υπουργός, για θέματα που αφορούν τον πολιτισμό. Πώς αποφασίστηκε να είναι ο πολιτισμός ο τελευταίος που θα άνοιγε μετά την καραντίνα -οι χώροι του πολιτισμού εννοώ, χάρη συντομίας μιλάω έτσι-; Και πώς αποφασίστηκαν τα αυστηρά μέτρα για 30% περιορισμό στα θέατρα κ.λπ., δηλαδή από τους πρώτους χώρους όπου είχαμε αυστηροποίηση των μέτρων; Την ίδια στιγμή είχαμε πληρότητα αεροπλάνων 100%, αύξηση της πληρότητας των πλοίων, τη στιγμή μάλιστα που είχαμε αύξηση των κρουσμάτων μέσα στον Αύγουστο, τη στιγμή που στα λεωφορεία επικρατεί η εικόνα την οποία γνωρίζουμε και που στα σχολεία είχαμε αύξηση των μαθητών.

Θέλω να ρωτήσω την κυρία Υπουργό ποια ήταν η τοποθέτηση της ίδιας ώστε να υπερασπιστεί τον πολιτισμό. Καταλαβαίνω πάρα πολύ καλά ή θα μπορούσα να πω ότι καταλαβαίνω γιατί μένουν ανοιχτές οι εκκλησίες, γιατί είναι για την ανακούφιση της ψυχής των πιστών, είναι χώροι λατρείας κ.λπ.. Εκεί, όμως, η μη εφαρμογή του μέτρου της μάσκας δεν επισύρει τα ίδια πρόστιμα, την ίδια πολιτική που έχει η μη χρήση της μάσκας σε άλλους χώρους. Στα θέατρα για παράδειγμα είχαμε καθολική χρήση μάσκας και στο 30%.

Θεωρεί η Υπουργός ότι ήταν ένα σημαντικό μέσο για την ψυχαγώγηση της κοινωνίας το να είναι ανοιχτοί οι χώροι θεάματος κ.λπ.; Ήταν σημαντικό για την ανακούφιση της ψυχής, για την ψυχική ισορροπία και των δημιουργών, αλλά κυρίως της κοινωνίας; Και αφού αποφασίστηκε το κλείσιμο, ποια είναι τα μέτρα που έχουν ληφθεί. Ποια είναι τα μέτρα τα οποία η ίδια έχει προτείνει για τον πολιτισμό; Μην αρχίσουμε να ακούμε πάλι αριθμούς, γιατί δεν μας πείθουν.

Εμείς βλέπουμε τον πολιτισμό, τους χώρους και τους ανθρώπους του πολιτισμού, να πηγαίνουν σε πλήρη περιθωριοποίηση. Σύμφωνα με τα στοιχεία της ΕΛΣΤΑΤ βλέπουμε ότι βρίσκονται σε συντριπτική πλειοψηφία σε μεγάλη ένδεια.

Είναι κρίσιμο το θέμα της λειτουργίας του σύγχρονου πολιτισμού. Σεβόμαστε την άποψη των λοιμωξιολόγων. Τη σεβόμαστε γι’ αυτό είχαμε πει να έχουμε συζήτηση για μέτρα πριν, να αποφασιστούν δημοκρατικά τα μέτρα και αν φτάναμε στο σημείο, όπως τώρα, να κλείσουν εντελώς οι χώροι.

Δεν μας αρκεί η πρόταση της Υπουργού ότι ο Πρωθυπουργός έχει λάβει τα μέτρα του για να μην βρεθούν κι αυτοί οι άνθρωποι. Η ίδια θέλουμε να το κάνει. Η Υπουργός Πολιτισμού είναι για να υπερασπίζεται αυτό που είναι η αρμοδιότητά της.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

**ΠΡΟΕΔΡΕΥΩΝ (Νικήτας Κακλαμάνης):** Κυρία Αναγνωστοπούλου, κλείστε σας παρακαλώ.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Συγγνώμη, κύριε Πρόεδρε, θέλω δύο λεπτά μόνο γιατί δεν έχουμε άλλη ευκαιρία να μιλήσουμε.

Δεύτερον, το ήθος και το ύφος της εξουσίας, και ειδικά της Υπουργού Πολιτισμού, δείχνει και το ήθος και το ύφος της εξουσίας όλης της Κυβέρνησης.

Διαμαρτυρήθηκαν πολίτες, από φωτογραφίες που κυκλοφόρησαν στο διαδίκτυο, για την Ακρόπολη. Δεν μπαίνουμε σε καμμία επιστημονική συζήτηση. Βάζω το ερώτημα: Έχουν ή δεν έχουν δικαίωμα οι πολίτες να διαμαρτυρηθούν, να έχουν λόγο για κάτι που γίνεται, να εκφράζουν την αντίρρησή τους; Θα ήταν ή δεν θα ήταν προς ευτυχία ενός Υπουργείου Πολιτισμού και μιας Υπουργού το ότι οι πολίτες ενδιαφέρονται για την πολιτιστική τους κληρονομιά; Αντί γι’ αυτό, αντί για ενημέρωση, αντί για άνοιγμα ενός δημόσιου διαλόγου, τι γίνεται στο εμβληματικότερο μνημείο της χώρας. Είχαμε ειρωνική αντιμετώπιση και προσβλητική αντιμετώπιση: «Οι ευαίσθητοι πολίτες που αντιδρούν».

Εγώ, λοιπόν, λέω ότι εμείς κάναμε αυτοψία ως Αξιωματική Αντιπολίτευση για να δούμε γιατί αντιδρούν οι πολίτες. Δεν μπήκαμε στην επιστημονική συζήτηση. Ήδη άλλωστε υπήρξαν αντιρρήσεις. Όμως αυτό ας το συζητήσει πρώτα η επιστημονική κοινότητα. Εμείς όμως ως πολίτες, ως πολιτικά κόμματα έχουμε δικαίωμα να συζητήσουμε; Έχουμε δικαίωμα να ενημερωθούμε;

**ΠΡΟΕΔΡΕΥΩΝ (Νικήτας Κακλαμάνης):** Κυρία Αναγνωστοπούλου, δεν έχετε άλλο χρόνο.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Μία τελευταία κουβέντα. Να σεβόμαστε τους ειδικούς.

**ΠΡΟΕΔΡΕΥΩΝ (Νικήτας Κακλαμάνης):** Και τον χρόνο.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Κύριε Πρόεδρε,μια κουβέντα μόνο γιατί είναι σημαντικό.

Η κυρία Υπουργός, λοιπόν, σέβεται τους ειδικούς και τους επιστήμονες. Στο μετρό Θεσσαλονίκης γιατί δεν τους σέβεται; Επιστήμονες διεθνούς κύρους που είναι κατά της απόσπασης γιατί δεν τους σέβεται;

Και ένα ερώτημα, κυρία Υπουργέ. Ισχύει ή δεν ισχύει το δημοσίευμα σύμφωνα με το οποίο επισκεφτήκατε το Συμβούλιο της Επικρατείας μία εβδομάδα πριν από την εκδίκαση της προσφυγής των φορέων για το μετρό Θεσσαλονίκης; Εάν πράγματι το επισκεφτήκατε, γιατί δεν είδαμε διάψευση του δημοσιεύματος, τότε πρόκειται για θεσμική εκτροπή, κυρία Υπουργέ, και οφείλετε να δώσετε εξηγήσεις.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Ακούστε, σας παρακαλώ.

Ο ρόλος ο δικός μου δεν είναι ούτε να νουθετώ τους συναδέλφους ούτε να προστατεύω τους Υπουργούς, είναι να μοιράζω τον χρόνο σύμφωνα με τον Κανονισμό και να είμαι -αυτό αφορά κάθε Προεδρεύων- όσο μπορώ πιο αντικειμενικός ως προς όλες τις πτέρυγες.

Θα μου επιτρέψετε, κυρία Αναγνωστοπούλου, αγαπητή μου Σία, να σας πω ότι θα μπορούσατε να κάνετε μια επίκαιρη επερώτηση ή επίκαιρη ερώτηση και να ρωτήσετε όλα αυτά την κυρία Υπουργό, η οποία οφείλω να πω ότι ουδέποτε έχει λείψει από το Κοινοβούλιο οσάκις έχει κοινοβουλευτικό έλεγχο.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Την έχουμε κάνει, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Πάρα ταύτα χωρίς να χρειάζεται να κάνω τον δικηγόρο, γιατί δεν με έχει ανάγκη η κ. Μενδώνη, βεβαίως όταν θα έρθει η ώρα να της δώσω τον λόγο, εάν το επιθυμεί, πέρα του πενταλέπτου της θα έχει περισσότερο χρόνο για να απαντήσει, γιατί αλλιώς μπορείτε να κάνετε, όπως σας είπα κοινοβουλευτικό έλεγχο.

Παράκληση να μείνουμε προσηλωμένοι στο θέμα της ημερήσιας διάταξης.

Προχωρούμε τώρα και τον λόγο έχει ο συνάδελφος, ο κ. Δημήτριος Κωνσταντόπουλος από το Κίνημα Αλλαγής.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Κύριε Πρόεδρε, κυρίες και κύριοι συνάδελφοι, κυρία Υπουργέ, θα μου επιτρέψετε να κάνω ένα μικρό σχόλιο για το τρομοκρατικό χτύπημα στην Αυστρία.

Η σκέψη όλων μας είναι στο πλευρό του αυστριακού λαού και στις οικογένειες των αδικοχαμένων αδελφών μας. Η Ευρώπη των λαών, η Ευρώπη της αλληλεγγύης, η Ευρώπη της ελπίδας δεν πτοείται, δεν φοβάται την οργανωμένη τρομοκρατία και τον φόβο που σπέρνει. Στους τρομοκράτες απαντάμε ότι η τρομοκρατία θα ηττηθεί και οι υπεύθυνοι θα τιμωρηθούν. Η δημοκρατία δεν μπορεί να ηττηθεί.

Κύριε Πρόεδρε, κυρίες και κύριοι συνάδελφοι, ωστόσο έχουμε και το θέμα του lockdown που επανέρχεται στη ζωή μας. Κλείνει η εστίαση, τα θέατρα, οι κινηματογράφοι, οι χώροι άθλησης και τέχνης. Και μάλιστα όλοι αυτοί οι χώροι πληρώνουν το τίμημα της πανδημίας. Οι άνθρωποί τους ζουν στην αβεβαιότητα και τούτο λόγω της φύσης της εργασίας τους και των συμβάσεών τους. Για τους κλάδους αυτούς υπάρχει ένα μούδιασμα και η απορία το πώς θα τα καταφέρουν μιας και η εργασία τους μπαίνει σε αναστολή.

Πέρα από τον φόβο, πέρα από την ανασφάλεια και την οικονομική επιβίωση, βλέπουμε ότι υπάρχει μια κοινή γραμμή μέτρων στην Ευρώπη. Εμείς, το Κίνημα Αλλαγής, καταθέσαμε προτάσεις για τον χώρο του πολιτισμού και για τους ανέργους οι οποίοι θα προκύψουν και ζητάμε από την Κυβέρνηση να τις κάνει δεκτές.

Έρχομαι επί του νομοσχεδίου. Έρχονται σήμερα προς κύρωση τρεις διεθνείς συμβάσεις για τη χώρα μας, τρεις συμβάσεις με τη Ζηλανδία και το Μαυροβούνιο για τη συνεργασία στον χώρο του πολιτισμού, καθώς και η κύρωση της σύμβασης του Συμβουλίου της Ευρώπης για την προστασία των πολιτιστικών αγαθών.

Θα σταθώ αρχικά στην πρώτη σύμβαση, τη διμερή συμφωνία με τη Νέα Ζηλανδία. Πρόκειται για μια σύμβαση που υπεγράφη στις 23 Ιουνίου 2011 από την κυβέρνηση του ΠΑΣΟΚ, τότε, του Γιώργου Παπανδρέου. Πότε; Το 2011.

Μιλάμε, αγαπητοί συνάδελφοι, για συνέχεια του κράτους. Ωστόσο υπάρχει μια ιστορική και συμβολική αξία. Θυμίζω ότι Έλληνες και Ζηλανδοί πολέμησαν πλάι-πλάι στη μάχη της Κρήτης στον Β΄ Παγκόσμιο Πόλεμο υπερασπιζόμενοι με γενναιότητα το νησί απέναντι στους ναζί. Η ιστορική αυτή μνήμη υπηρετείται και ενισχύεται με τη συμφωνία με τη Νέα Ζηλανδία, συμφωνία με ιστορική αναδρομή.

Στόχος της σύμβασης είναι η ανάπτυξη της συνεργασίας των δύο χωρών σε όλους τους τομείς και ιδιαίτερα του πολιτισμού. Προς τούτο θα πραγματοποιηθούν δράσεις ευαισθητοποίησης του κοινού για την κοινή ιστορία των δύο χωρών και θα ενθαρρυνθεί η συνεργασία φορέων ειδικών και καλλιτεχνών.

Ωστόσο, αγαπητοί συνάδελφοι, θα έλεγα ότι είναι κάτι παραπάνω από απογοητευτικό ότι χρειάστηκαν εννέα χρόνια και πέντε κυβερνήσεις, προκειμένου να κυρωθεί σήμερα και να τεθεί σε ισχύ αυτή η συμφωνία. Είναι ένα φαινόμενο που δυστυχώς έχουμε δει να συμβαίνει και σε πολλές άλλες συμβάσεις. Το αποτέλεσμα είναι η χώρα μας να μην μπορεί να αξιοποιήσει σημαντικές συνεργασίες με άλλες χώρες, συνεργασίες οι οποίες θα έλεγα ότι συμβάλλουν καθοριστικά στην προστασία της πολιτιστικής μας κληρονομιάς, άρα κι ενισχύουν τη θέση της πατρίδας μας.

Προχωρώ τώρα ως προς τη συμφωνία με το Μαυροβούνιο. Η συμφωνία αυτή στοχεύει στην προαγωγή της συνεργασίας μεταξύ των πολιτιστικών και καλλιτεχνικών ιδρυμάτων, αλλά και μεταξύ επαγγελματιών του πολιτισμού των δύο χωρών στο χώρο των μουσείων, της μουσικής, του θεάτρου, του κινηματογράφου.

Έρχομαι στη κύρωση της σύμβασης του Συμβουλίου της Ευρώπης για τα αδικήματα σχετικά με τα πολιτιστικά αγαθά. Πρόκειται, αγαπητοί συνάδελφοι, για μια πολύ σημαντική σύμβαση που στόχο έχει την αποτελεσματική προστασία των πολιτιστικών αγαθών, την αποτροπή κλοπών, των παράνομων ανασκαφών και της παράνομης διακίνησής τους.

Εδώ θα πρέπει να τονιστεί ότι τα συμβαλλόμενα κράτη υποχρεούνται να διαμορφώσουν ένα θεσμικό πλαίσιο, σύμφωνα με τις επιταγές της σύμβασης και να θεσπίσουν, θα έλεγα, ποινικές διατάξεις για την τιμωρία τέτοιων αδικημάτων, όπως της κλοπής, της παράνομης ανασκαφής, της διακίνησης, εισαγωγής και εξαγωγής πολιτιστικών αγαθών.

Σε γενικότερο επίπεδο, θα έλεγα ότι η σύμβαση αυτή προωθεί τη διεθνή συνεργασία και την ανταλλαγή πληροφοριών μεταξύ των συμβαλλόμενων κρατών. Επίσης, ταυτόχρονα σε διοικητικό επίπεδο και προκειμένου να λειτουργήσει η σύμβαση σε κάθε χώρα, θα πρέπει να αναπτύξει καταλόγους και βάσεις δεδομένων των πολιτιστικών αγαθών, ώστε να θεσπιστούν κατάλληλοι μηχανισμοί για την αποτροπή παράνομης διακίνησης.

Εν κατακλείδι, μια Εθνική Αρχή σε κάθε χώρα θα αναλάβει τον συντονισμό των μηχανισμών αυτών για την προστασία των πολιτιστικών αγαθών.

Τέλος, στο δεύτερο άρθρο του νομοσχεδίου και κατ’ εφαρμογή των διατάξεων της σύμβασης, γίνεται προσαρμογή στον ν.3028/2002, που ήδη τιμωρεί για αρχαιοκαπηλία και τα συναφή αδικήματα και προστίθεται η πρόβλεψη της ευθύνης για τα νομικά πρόσωπα.

Εδώ θα θέλαμε, κυρία Υπουργέ, να μας πείτε αν υπάρχουν και άλλες τροποποιήσεις που πρέπει να γίνουν στην ισχύουσα νομοθεσία, κατ’ εφαρμογή δηλαδή της σύμβασης. Και για τις τρεις συμβάσεις ψηφίζουμε θετικά, διότι ενισχύουν τη διεθνή θέση της χώρας μας και θωρακίζουν τα πολιτιστικά μας αγαθά απέναντι σε κάθε είδους αδικήματα.

Κλείνω, κυρία Υπουργέ, με ένα ζήτημα που σας έβαλα και στη συζήτηση της επιτροπής, που μας απασχολεί από την εποχή της Μελίνας μέχρι και σήμερα και αφορά την επιστροφή των γλυπτών του Παρθενώνα στο σπίτι τους, στην Ελλάδα. Ως Κίνημα Αλλαγής σάς καλούμε, κυρία Υπουργέ, μιας και έχετε και τη μακρά ιστορία στο Υπουργείο και γνωρίζετε σε βάθος τα ζητήματα και τις διαδικασίες, να δρομολογήσετε τις απαραίτητες ενέργειες για την επιστροφή τους. Άλλωστε θα έλεγα ότι το Brexit αποτελεί μια σημαντική ευκαιρία για να διεκδικήσει η χώρα μας, στο πλευρό της Ευρωπαϊκής Ένωσης, τα πολιτιστικά αγαθά που της ανήκουν και αποτελούν τη δική μας πολιτιστική κληρονομιά.

Σας ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο θα πάρει για τη μία από τις τρεις συμβάσεις ο αγορητής του Κομμουνιστικού Κόμματος κ. Δελής. Για τις άλλες δύο το Κομμουνιστικό Κόμμα Ελλάδας ψήφισε «υπέρ». Στην τρίτη όμως σύμβαση, ως προς το Συμβούλιο της Ευρώπης, ψήφισε «κατά».

Τον λόγο έχει ο κ. Ιωάννης Δελής.

**ΙΩΑΝΝΗΣ ΔΕΛΗΣ:** Ευχαριστώ, κύριε Πρόεδρε.

Θέλω κατ’ αρχάς να δηλώσω ότι ως Κομμουνιστικό Κόμμα Ελλάδας ενώνουμε και εμείς τη φωνή μας με τη διεκδικητική φωνή όλων των ανθρώπων του πολιτισμού, που περνούν και αυτοί δύσκολες ώρες, μιας που είναι από εκείνους τους κλάδους που έχουν πληγεί πάρα πολύ από όλη αυτή την πανδημία που έχει ενσκήψει, των ανθρώπων ευρύτερα του πολιτισμού που ασχολούνται επαγγελματικά με την ψυχαγωγία, με την πιο κυριολεκτική έννοια του όρου, σε μία εποχή γεμάτη ζόφο, όπως αυτή που ζούμε.

Θεωρούμε ότι η Κυβέρνηση πρέπει να σκύψει ακόμα περισσότερο στα προβλήματά τους, να αγκαλιάσει όλους τους ανθρώπους και όχι ορισμένους από αυτούς, όπως έχει γίνει μέχρι τώρα, να μην υπάρξει καμμία εξαίρεση και να έχουν όλοι εκείνο το εισόδημα που πρέπει να έχουν, ώστε να μπορέσουν να ανταποκριθούν στις βασικές ανάγκες της ζωής τους.

Έρχομαι τώρα στην υπό συζήτηση σύμβαση, με την οποία καταπώς φαίνεται και η Ευρωπαϊκή Ένωση αισθάνεται την ανάγκη να εκσυγχρονίσει το δικό της νομικό οπλοστάσιο, προκειμένου να αντιμετωπίσει την παράνομη ανασκαφή, την παράνομη κατοχή, πώληση, καθώς και την καταστροφή πολιτιστικών αγαθών ενός πολύ ευρέος φάσματος. Ως τέτοια πολιτιστικά αγαθά εννοούνται όλα εκείνα τα κινητά και ακίνητα αγαθά που σχετίζονται με την αρχαιολογία, την προϊστορία, την εθνολογία, την ιστορία, την τέχνη και τις εφαρμογές της, όπως είναι η γραφιστική, το βιομηχανικό σχέδιο και η επιστήμη.

Με την υπό συζήτηση σύμβαση καταργείται η προηγούμενη σύμβαση της Λευκωσίας, που είχε ακριβώς το ίδιο αντικείμενο, μόνο που η προηγούμενη έστρεφε περισσότερο το ενδιαφέρον της στις διακρατικές σχέσεις ανάμεσα στα μέλη της Ευρωπαϊκής Ένωσης, λύνοντας διάφορα διαδικαστικά ζητήματα.

Με τη νέα σύμβαση επιδιώκεται να επιτευχθεί ένας καλύτερος συντονισμός και μία καλύτερη παρακολούθηση της υλοποίησης της σύμβασης, με τη θέσπιση της επιτροπής των Μερών, όπως αναφέρεται στη σύμβαση. Ενισχύεται -και αυτό είναι ένα καινούργιο στοιχείο- το ποινικό μέρος και οι μηχανισμοί πρόληψης και καταστολής.

Έχουμε δηλώσει κατ’ επανάληψη στο παρελθόν -τελευταία φορά ήταν για τη σύμβαση ανάμεσα στην Ελλάδα και το Περού για την προστασία της πολιτιστικής κληρονομιάς, για την παράνομη εξαγωγή και εισαγωγή των πολιτιστικών αγαθών- και επαναλαμβάνουμε και σήμερα ότι τα μέτρα αυτά, όπως είναι, για παράδειγμα, όλα όσα προβλέπονται στη σύμβαση αυτή του Ευρωπαϊκού Συμβουλίου, αδυνατούν να εξαλείψουν το πρόβλημα για το οποίο λαμβάνονται, δηλαδή το πρόβλημα της ελλιπούς προστασίας των πολιτιστικών αγαθών.

Δεν μπορούν να το εξαλείψουν και δεν το εξαλείφουν τελικά, αφού η ρίζα αυτού του προβλήματος παραμένει άθικτη. Και η ρίζα δεν είναι άλλη από την εμπορευματοποίηση, η οποία επικρατεί σε όλες τις σφαίρες της κοινωνικής δραστηριότητας και στον πολιτισμό, ασφαλώς, και στα πολιτιστικά αγαθά πολύ περισσότερο. Μία εμπορευματοποίηση, η οποία εξαπλώνεται σαν πανούκλα, θα έλεγε κανείς, μετατρέποντας κάθε αξία χρήσης σε μία απλή εμπορευματική αξία, με στόχο το κέρδος.

Ας μην ξεχνούμε εδώ ότι το χρηματιστήριο της τέχνης λειτουργεί απρόσκοπτα και με τον νόμο και οι μεγάλοι δημοπράτες, φυσικά, το χειραγωγούν κατά το δοκούν.

Φυσικά, μέσα σε ένα τέτοιο πλαίσιο άκρατης εμπορευματοποίησης, μέσα σε ένα τέτοιο σύστημα που έχει αυτό το πλαίσιο, όπως είναι το καπιταλιστικό, κάθε φορά η προστασία των πολιτιστικών αγαθών θα είναι απλώς μία φενάκη.

Παίρνοντας υπ’ όψιν όλα τα παραπάνω, θα συμφωνήσουμε επί της αρχής με το νομοσχέδιο αλλά θέλουμε να δηλώσουμε σε σχέση με το πρώτο άρθρο, παρ’ όλο που υπάρχουν ορισμένα θετικά σημεία, ότι διαφωνούμε με τις εξαιρέσεις που προβλέπονται στα άρθρα 4 και 5, με τα οποία δίνεται η δυνατότητα στα κράτη-μέλη να θεσμοθετούν μη ποινικές κυρώσεις για ποινικά αδικήματα που περιγράφονται σε αυτά.

Επίσης, είμαστε αντίθετοι και με τις εξαιρέσεις στα άρθρα 10, 11 και 12, στα οποία δίνεται η δυνατότητα στα κράτη-μέλη να μην θεωρούν ποινικά αδικήματα την καταστροφή, τη ζημιά ή την παράνομη απομάκρυνση από τον χώρο τους κινητών και ακινήτων μνημείων, τη συνέργεια σε ποινικό αδίκημα που αφορά πολιτιστικά αγαθά και να μπορούν να μη θεσμοθετούν, επιπλέον, μέτρα που θα κατοχυρώνουν τη δικαιοδοσία των κρατών για αδικήματα που πραγματοποιούνται από υπηκόους τους.

Για όλους αυτούς τους λόγους, ψηφίζουμε «παρών» στο πρώτο άρθρο του νομοσχεδίου. Τα άρθρα 2 και 3 τα ψηφίζουμε. Επί της αρχής και επί του συνόλου, με βάση τις παρατηρήσεις που έχουμε εκφράσει, θα ψηφίσουμε «παρών».

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει η κ. Ασημακοπούλου για την πρώτη και την τρίτη σύμβαση, δηλαδή για τη Νέα Ζηλανδία και για το Συμβούλιο της Ευρώπης.

Κυρία Ασημακοπούλου, στο χαρτί γράφει: «Ελληνική Λύση, για τις συμβάσεις 1 και 3 ειδική αγορήτρια η Σοφία Ασημακοπούλου». Μπορείτε, όμως, να μιλήσετε για όποια θέλετε και ο Κοινοβουλευτικός σας Εκπρόσωπος καλύπτει το άλλο θέμα.

**ΣΟΦΙΑ - ΧΑΪΔΩ ΑΣΗΜΑΚΟΠΟΥΛΟΥ:** Ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, η υπό κύρωση σύμβαση του Συμβουλίου της Ευρώπης για τα αδικήματα που αφορούν στα πολιτιστικά αγαθά μάς δημιουργεί πλήθος επιφυλάξεων, τόσες επιφυλάξεις όσες εισάγει και η ίδια η σύμβαση σχεδόν από την αρχή μέχρι το τέλος της, δημιουργώντας έτσι ξεκάθαρα προβλήματα ως προς το πλαίσιο εφαρμογής της.

Πρώτα απ’ όλα, λίγους μήνες πριν γίναμε όλοι μάρτυρες μιας τεράστιας καταστροφής και αναρωτιόμαστε πού ήταν τότε το Συμβούλιο της Ευρώπης για να προστατεύσει ένα μνημείο παγκόσμιας πολιτιστικής κληρονομιάς, που αποτελεί καθολικό σύμβολο της ορθόδοξης πίστης. Φυσικά, αναφέρομαι στην Αγία Σοφία και την τουρκική θηριωδία, στην κυριολεξία, η οποία έλαβε χώρα.

Το ίδιο ισχύει και για τη Μονή της Χώρας, η οποία μετατράπηκε σε τζαμί από τους Οθωμανούς τον 16ο αιώνα, έπειτα σε μουσείο και από τον φετινό Αύγουστο σε τέμενος.

Και εφόσον είναι και η Τουρκία μέλος του Συμβουλίου της Ευρώπης, αναρωτιόμαστε πώς γίνεται να σεβαστεί και να εφαρμόσει στην πράξη την παρούσα σύμβαση το κράτος αυτό τουλάχιστον στο εξής, όταν το μόνο που ξέρει είναι να παραβιάζει συνεχώς και αδιαλείπτως τις διεθνείς του υποχρεώσεις και να καταστρέφει, πέραν των άλλων, μνημεία θρησκευτικής και πολιτιστικής κληρονομιάς. Ας μην κοροϊδευόμαστε, δεν πρόκειται να το κάνει.

Σκοπός δεν είναι μόνο να γράφονται πολλά υποσχόμενες συμβάσεις, αλλά το περιεχόμενό τους να τηρείται και να εφαρμόζεται στο ακέραιο.

Η χώρα μας διαθέτει έναν μοναδικής και ανεκτίμητης αξίας πλούτο τόσο θρησκευτικής όσο και ιστορικής και πολιτιστικής αξίας. Δυστυχώς, αυτή η κληρονομιά έχει λεηλατηθεί στην πάροδο των ετών με ολέθρια αποτελέσματα. Πόσα αριστουργήματα των προγόνων μας, πόσοι εθνικοί θησαυροί βρίσκονται σε χώρες και μουσεία του εξωτερικού, αντί να κοσμούν τα δικά μας μουσεία και πόσα δημοπρατούνται από ξένους, νόμιμους ή παράνομους, οίκους καθημερινά; Αυτά είναι ζητήματα που έχουν ήδη τεθεί, μέσω του κοινοβουλευτικού ελέγχου, από την Ελληνική Λύση.

Διανύουμε μία περίοδο εξαιρετικά δύσκολη και, όπως είναι λογικό, από αυτήν την εξέλιξη επηρεάζεται και το κομμάτι του πολιτισμού. Είναι, όμως, προφανές ότι αυτή η σύμβαση δείχνει την υποκρισία της Ευρώπης, που έχει αφήσει -και αφήνει- να τελούνται εγκλήματα εις βάρος των πολύτιμων πολιτιστικών αγαθών της Ελλάδας.

Όπως επισημάναμε, λοιπόν, και κατά τη συνεδρίαση της επιτροπής, θα έπρεπε να υπάρχει σαφής διάταξη για την προστασία των χώρων θρησκευτικής λατρείας. Οι εικόνες με τους λαθρομετανάστες οι οποίοι βανδαλίζουν τις εκκλησίες μας ανενόχλητοι εξοργίζουν και είναι μη ανεκτές.

Δίνεται, επίσης, η δυνατότητα στα συμβαλλόμενα κράτη να μην προβλέπουν ποινικές κυρώσεις για εγκλήματα που αφορούν παράνομη εκσκαφή και απομάκρυνση πολιτιστικών αγαθών. Με ποια λογική; Εκείνη του παραλόγου μάλλον.

Το ίδιο προβλέπεται και για την παράνομη εισαγωγή πολιτιστικών προϊόντων. Τότε, για ποιο λόγο κυρώνουμε τη σύμβαση αν είναι να μην προβλέπονται ποινικές κυρώσεις για τόσο σοβαρά αδικήματα; Ειλικρινά μας ξεπερνάει. Είναι δώρον άδωρον. Θα μελετήσει, λέει, το κάθε μέρος τη λήψη των μέτρων που είναι απαραίτητα όσον αφορά τα κινητά πολιτιστικά αγαθά τα οποία έχουν εισαχθεί, αποκτηθεί ή έχουν γίνει αντικείμενο εμπορίας παράνομα, όπως αναφέρεται διαδοχικά σε τρία άρθρα. Είμαστε σοβαροί; Είναι, με άλλα λόγια, σαν να μας λέτε ότι δεν θα ληφθούν μέτρα. Και περιμένετε εμείς αυτό να το επικροτήσουμε κιόλας!

Χρειαζόμαστε αυστηρότερες και σαφέστερες δεσμεύσεις. Εισάγονται εντελώς παράλογα εξαιρέσεις σχετικά με τις περιπτώσεις εκ προθέσεως απόπειρας διάπραξης εκσκαφής στην ξηρά, υποθαλάσσια, αλλά και εμπορίας.

Άρα, θα μπορούσε η Τουρκία, ας πούμε, ως μέλος, να διατηρήσει τις παρεχόμενες επιφυλάξεις προς όφελός της.

Ως προς τη δικαιοδοσία, παρέχεται η δυνατότητα επιλογής σε κάθε μέρος να δηλώσει ότι επιφυλάσσεται του δικαιώματος να την εφαρμόσει ή να την εφαρμόσει μόνο σε ειδικές περιπτώσεις ή καταστάσεις, με αποτέλεσμα σε μία χώρα, για παράδειγμα, να μπορεί η πράξη να συνιστά αξιόποινο αδίκημα και σε άλλες όχι.

Στις κυρώσεις βλέπουμε και εκεί πάλι εξαιρέσεις αδικημάτων ως προς τις στερητικές της ελευθερίας ποινές. Αυτή η χαλαρότητα δεν θα οδηγήσει πουθενά. Αναφέρεται σχετικά με τη διεθνή συνεργασία σε ποινικές υποθέσεις μεταξύ των κρατών, ότι η παρούσα μπορεί να χρησιμοποιηθεί ως νομική βάση. Με άλλα λόγια, «να είχαμε να λέγαμε». Καμμία δεσμευτικότητα.

Το ίδιο ισχύει και για τα πολιτιστικά και διοικητικά μέτρα.

Στους λοιπούς εκπροσώπους αναγνωρίζεται και η συμμετοχή ΜΚΟ ακόμα και σε αυτή τη σύμβαση. Φυσικά και δεν μπορούμε να το δεχθούμε και δεν κατανοούμε με ποιο κριτήριο έχουν εισαχθεί.

Τα σχετικά με την εδαφική εφαρμογή και τον προσδιορισμό του εδάφους ή των εδαφών από τα μέρη είναι απαράδεκτα. Οι προκλήσεις και οι απειλές που δεχόμαστε, είναι πολλές, συνεχείς και σε πολλές περιπτώσεις διαρκείς.

Εμείς στην Ελληνική Λύση τονίζουμε πως όταν μιλάμε ως Έλληνες για τον πολιτισμό και για την προστασία του, έχουμε ένα ιδιαίτερο φορτίο στις πλάτες μας. Τα πολιτιστικά μας αγαθά χρειάζονται προστασία, όχι υποκρισία.

Και για μια ακόμη φορά το ξαναλέμε ως Ελληνική Λύση: δώστε κίνητρα στα εξακόσιες χιλιάδες παιδιά μας που βρίσκονται στο εξωτερικό, με λύσεις που εμείς σας έχουμε προτείνει τόσες φορές, μέσω της παραγωγής πλούτου και της δημιουργίας νέων θέσεων εργασίας να γυρίσουν στην πατρίδα τους.

Εμείς ως Ελληνική Λύση ψηφίζουμε «όχι».

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Νικήτας Κακλαμάνης):** Σε ό,τι αφορά τους εισηγητές και αγορητές κλείσαμε. Τώρα θα πάμε με την ανάστροφη πορεία ρωτώντας τους Κοινοβουλευτικούς.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Κύριε Πρόεδρε, θα μιλήσω και εγώ.

**ΠΡΟΕΔΡΕΥΩΝ (Νικήτας Κακλαμάνης):** Σωστά, έχουμε άλλον έναν ομιλητή.

Κύριε Μπούμπα, θα έρθετε στο Βήμα ή θα μιλήσετε από εκεί; Είναι κάτω από επτά λεπτά.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Από εδώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κ. Κωνσταντίνος Μπούμπας, Βουλευτής της Ελληνικής Λύσης, για τη δεύτερη σύμβαση για το Μαυροβούνιο.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Σας ευχαριστώ, κύριε Πρόεδρε.

Θέλω να εκφράσω τη θλίψη μου, ως Βουλευτής των Σερρών, γιατί ο νομός μου έχει βγάλει μαύρη σημαία, είναι εγκλωβισμένος, και πληρώνουμε λανθασμένη τακτική σε ό,τι αφορά τη μετακίνηση από τη Θεσσαλονίκη και από τους όμορους νομούς όλο το καλοκαίρι όπου τα καταστήματα εκεί ήταν από τα μεσάνυκτα κλειστά και όλη η Θεσσαλονίκη διασκέδαζε στις Σέρρες. Έπρεπε να έχουν παρθεί μέτρα. Ο νομός μου βρίσκεται πλέον σε ολική καραντίνα και θα δούμε τι θα γίνει και στην τοπική οικονομία.

Τώρα σε ό,τι αφορά το Τσέρνα Γκόρα, έτσι ονομάζεται το Μαυροβούνιο στα σέρβικα, δηλαδή αυτό το πέτρινο βουνό ή Μοντενέγκρο, έχουμε τις επιφυλάξεις και τις αντιρρήσεις, κύριε Πρόεδρε, και είμαστε αρνητικοί γιατί το παρελθόν αυτού του κράτους στη Βαλκανική, που η έκτασή του είναι ίση με το Λιχτενστάιν και ο πληθυσμός του περίπου εξακόσιες είκοσι δύο χιλιάδες κάτοικοι, δεν έχει καλά δείγματα γραφής σε ό,τι αφορά το λαθρεμπόριο καυσίμων, το λαθρεμπόριο ναρκωτικών και, κυρίως για την Ελλάδα που πλήττεται, το λαθρεμπόριο τσιγάρων. Μάλιστα ενίοτε Υπουργοί έχουν δηλώσει ότι τα διαφυγόντα κέρδη για την Ελλάδα ξεπερνούν το ένα δισεκατομμύριο ευρώ.

Άρα, λοιπόν, έχουν γίνει και ειδεχθέστατα εγκλήματα –να σας θυμίσω μέσα από τα δημοσιογραφικά ρεπορτάζ και στη Βάρη και στην Κέρκυρα ξεκαθάρισμα λογαριασμών- και δεν μπορούμε να έχουμε κύρωση συμφωνίας με ένα κράτος όπως είναι το Μαυροβούνιο, που ναι μεν έχει κάνει κάποια βήματα τουριστικά κυρίως στην πόλη Γκορκ ή στην Μπούντβα, αλλά η πόλη Μπαρ, η οποία έχει περίπου δεκατέσσερις χιλιάδες κατοίκους, είναι το hotspot λαθρεμπορίας τσιγάρων και άλλων ναρκωτικών, αλλά και ξεπλύματος βρώμικου χρήματος.

Ως Ελληνική Λύση, δεν μπορούμε να πάμε σε μια κύρωση συμφωνίας με ένα κράτος το οποίο έχει αναπτύξει σημαντικές σχέσεις με την Τουρκία. Υπάρχει ένας οργανισμός συνεργασίας της Τουρκίας για επιχειρηματίες στην περιοχή. Φανταστείτε ότι το 2015 υπήρχαν μόλις δεκαεπτά τουρκικές επιχειρήσεις. Σήμερα ξεπερνούν τις χίλιες, δηλαδή υπάρχει μια συνεργασία.

Αυτό δεν αποτελεί για εμάς ένα επιχείρημα στο να μην συνεργαστούμε. Όμως, αυτό το κράτος δεν φημίζεται για το ποινικό του μητρώο, να το πω έτσι, μέσα από το ότι έχει κατηγορηθεί και ο Τζουγκάνοβιτς για πάρα πολλά ζητήματα –ο Πρωθυπουργός- και στην Ποντγκόριτσα έχουν γίνει πάρα πολλά, στην πρωτεύουσα του Μαυροβουνίου.

Εκεί υπάρχει και δήμευση της περιουσίας της Ορθόδοξης Εκκλησίας. Να θυμίσω ότι ο Αρχιεπίσκοπος Αθηνών και Πάσης Ελλάδος στον Τζουγκάνοβιτς, στον Πρωθυπουργό του Μαυροβουνίου, έχει αποστείλει επιστολή διαμαρτυρίας καθώς η ορθόδοξη εκεί περιουσία έχει δημευτεί και διώκεται η Ορθόδοξη Εκκλησία. Υπάρχει, βέβαια, και η σχισματική εκκλησία.

Να πούμε ότι αυτό το κράτος έχει δημιουργήσει προβλήματα κυρίως με τη Σερβία καθότι ο μισός πληθυσμός λέει ότι είναι σερβικής καταγωγής και καταβολής και ο υπόλοιπος μισός λέει ότι είναι Μαυροβούνιοι. Αλλά εν πάση περιπτώσει, το 2006 με ένα δημοψήφισμα το οποίο έφτασε περίπου το 55% ζητούσε να φύγει από αυτή την ομοσπονδία Σερβίας - Μαυροβουνίου. Υπάρχει ένα πρόβλημα στην περιοχή αυτή αναφορικά με τη Σερβία σε ό,τι αφορά αυτή την ομοσπονδία διότι το 2006 έγινε η ανεξαρτητοποίηση του Μαυροβουνίου και έχει δημιουργήσει αυτό το πρόβλημα, όπως είπαμε, με τη σερβική κυβέρνηση σε ό,τι αφορά την καταγωγή του πληθυσμού.

Όλα αυτά, λοιπόν, μας αποτρέπουν να δεχτούμε μια κύρωση συμφωνίας η οποία έρχεται μέσα σε ένα πολύ σύντομο χρονικό διάστημα. Δηλαδή, την ξεκίνησε ο ΣΥΡΙΖΑ το 2019 και έρχεται ήδη στην Ολομέλεια, στο Κοινοβούλιο, σε αντίθεση με τη συμφωνία με τη Νέα Ζηλανδία -η οποία είναι ένα φιλικό κράτος, όπως δείχνει η ιστορία και κυρίως κατά τον Β΄ Παγκόσμιο Πόλεμο και στη Μάχη της Κρήτης-, που έρχεται αυτή η συμφωνία μετά από εννέα χρόνια.

Ολοκληρώνοντας, κύριε Πρόεδρε, θα ήθελα να πω τα εξής: Σε ό,τι αφορά το Συμβούλιο της Ευρώπης θα ήθελα ένα Συμβούλιο της Ευρώπης το οποίο θα αντιδρά απέναντι και στη μετατροπή της Αγίας Σοφίας σε τζαμί από τον σουλτάνο Ερντογάν. Διότι ποιος είναι και ο ρόλος του Συμβουλίου της Ευρώπης το οποίο ναι μεν δίνει διάφορες παροχές, κυρίως νομικές συμβουλές –άλλωστε γι’ αυτό υπάρχει και το Συνέδριο της Βενετίας με τους ποινικούς του- αλλά δεν αντιδρά;

Θέλουμε ένα έμπρακτο Συμβούλιο της Ευρώπης, όπως έγινε και με το συνέδριο της Λευκωσίας στις 19 Μαΐου 2017 στο Υπουργικό Συμβούλιο, το οποίο να μην έχει μόνο, ξέρετε, «ποινικές» κυρώσεις, αλλά εμπράκτως να έχει και οικονομικές κυρώσεις.

Συμβολικά λέμε εκεί «όχι» ως Ελληνική Λύση, στο Συμβούλιο της Ευρώπης, αντιδρώντας στη μετατροπή σε τζαμί της Αγίας Σοφίας, όπου και εκεί η UNESCO έπρεπε να είναι πιο δραστήρια. Εξάλλου το Συμβούλιο της Ευρώπης έγινε ως συνέχεια του Δεύτερου Πρωτοκόλλου από τη Συνθήκη της Χάγης του 1954. Θυμίζω ότι το Δεύτερο Πρωτόκολλο έγινε το 1999.

Ποιος είναι, λοιπόν, ο ρόλος του Συμβουλίου της Ευρώπης προκειμένου να υπερασπιστεί και να προάγει τις αξίες πολιτιστικών μνημείων παγκόσμιας αύρας και ακτινοβολίας; Η UNESCO, καθώς και το Συμβούλιο της Ευρώπης, θα έπρεπε να έχουν πιο σθεναρή στάση. Οπότε είναι μια ευκαιρία η Ελλάδα να αντιδράσει πλέον για αυτό το μνημείο πολιτιστικής κληρονομιάς και ακτινοβολίας, όπως είναι η Αγία Σοφία, που μετατράπηκε σε τζαμί από τον σουλτάνο Ερντογάν. Αυτό το λέω σε ό,τι αφορά την άρνησή μας που έχει συμβολικό χαρακτήρα σε ό,τι αφορά το Συμβούλιο της Ευρώπης. Είμαστε αρνητικοί για το Μοντενέγκρο ή Μαυροβούνιο, ένα κράτος το οποίο δεν έχει καλά δείγματα γραφής σε ό,τι αφορά τη διαπλοκή, τη διαφθορά και τη διακίνηση, κυρίως, του λαθρεμπορίου τσιγάρων.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Νικήτας Κακλαμάνης):** Απ’ ότι βλέπω από το ΜέΡΑ25 δεν είναι εδώ η κ. Μπακαδήμα, αλλά είναι ο φίλος μου ο κ. Γρηγοριάδης.

Θα μιλήσετε εσείς στη θέση της;

**ΚΛΕΩΝ ΓΡΗΓΟΡΙΑΔΗΣ:** Μάλιστα, θα μιλήσω εγώ.

**ΠΡΟΕΔΡΕΥΩΝ (Νικήτας Κακλαμάνης):** Ωραία.

**ΚΛΕΩΝ ΓΡΗΓΟΡΙΑΔΗΣ:** Αν δεν σας πειράζει θα έρθω στο Βήμα, γιατί έχω ξεχάσει τα γυαλιά μου και θέλω να βλέπω την Υπουργό καθώς θα της απευθύνομαι.

Κύριοι συνάδελφοι, μακάρι να μου έκαναν τα γυαλιά όλων σας, διότι ξέρω ότι όλοι θα τα μοιραζόσασταν μαζί μου, αλλά, δυστυχώς, ο καθένας έχει την ιδιαιτερότητά του.

**ΠΡΟΕΔΡΕΥΩΝ (Νικήτας Κακλαμάνης):** Κύριε Γρηγοριάδη, έχετε τον λόγο.

**ΚΛΕΩΝ ΓΡΗΓΟΡΙΑΔΗΣ:** Κυρίες και κύριοι Βουλευτές, κύριε Πρόεδρε, θα ξεκινήσω με αυτό που είπα ευθύς εξαρχής, ότι θέλησα να ανέβω εδώ για να σας κοιτάζω, κυρία Υπουργέ, στα μάτια.

Καταλαβαίνω ότι μία πανδημία είναι ένα πράγμα που κινείται ανεξέλεγκτα, παίρνει τροπή που δεν την περιμένει κανείς και όλα αυτά τα πράγματα είναι δεδομένα και κατανοητά. Όμως, θέλω να σας ρωτήσω το εξής: Έχετε πάει στο θέατρο. Πήγατε στο θέατρο από τη στιγμή που φθινοπώριασε; Εγώ πήγα προχθές, κυρία Μενδώνη μου, και είδα ίσως τη σημαντικότερη ηθοποιό της πατρίδας μας αυτή τη στιγμή, την κ. Ρένη Πιττακή, στη γενική δοκιμή της. Ήταν η γενική δοκιμή της μετά από δυόμισι με τρεις μήνες πρόβες, για τις οποίες δεν πληρώθηκε η κ. Πιττακή, η οποία δεν είναι και κανένα παιδαρέλι, υπηρετεί μισό αιώνα αυτόν τον χώρο. Έκανε τρεις μήνες πρόβα, έκανε μία γενική δοκιμή και έπαιξε μία και μοναδική παράσταση στην πρεμιέρα της.

Δεν το αναφέρω για την κ. Πιττακή. Είναι ένα παράδειγμα και τυγχάνει το παράδειγμα, που δανείζομαι να αφορά ίσως τη μεγαλύτερη από τις ηθοποιούς που έχουμε εν ζωή σε αυτή τη χώρα. Θέλω να πω ότι δεν κάνει καμμία εξαίρεση αυτή η βαρβαρότητα.

Ποια είναι η βαρβαρότητα, κυρία Υπουργέ; Η βαρβαρότητα είναι συγκεκριμένη. Αφήσατε, όχι μόνο τους ανθρώπους του θεάτρου που είναι το συνάφι μου, αφήσατε τους τραγουδιστές, αφήσατε όλους τους καλλιτέχνες, τους χορευτές, τους χορογράφους, τους σκηνογράφους, αφήσατε έναν κόσμο εκατόν είκοσι χιλιάδων ανθρώπων να εργάζεται επί τρεις μήνες απλήρωτοι με δεδομένο ότι θα επιχορηγούσατε, δήθεν –και εύχομαι να είχατε όλη την καλή πρόθεση να το πράξετε- τις θέσεις που δεν θα καταλαμβάνονταν και μετά, όταν τα πράγματα σκούρυναν την τελευταία εβδομάδα, χωρίς καμμία ιδιαίτερη σκέψη, χωρίς καμμία ιδιαίτερη δυσκολία, χωρίς να βασανιστείτε -θα έλεγε κανείς γι’ αυτό- το πρώτο πράγμα που κλείσατε ήταν ο πολιτισμός.

Σας λέω μόνο τα εξής: Προχθές που πήγα σε αυτή την πρεμιέρα, σε αυτή τη γενική δοκιμή, ήταν ένα θέατρο χωρητικότητας εκατό ατόμων. Ήμασταν μέσα τριάντα και μας θερμομέτρησαν στην είσοδο. Μας έδωσαν αντισηπτικό για τα χέρια μας στην είσοδο και οι αποστάσεις μας ήταν μεγαλύτερες απ’ ότι είμαι εδώ με τους συναδέλφους αγαπητούς Βουλευτές. Σας βεβαιώνω γι’ αυτά. Επομένως, ένιωθα ιδιαίτερα ασφαλής σε αυτό τον χώρο και όχι απλά ασφαλής, ασφαλής σαν να ήμουν στο σπίτι μου. Αυτά τα μέτρα δεν έπεσαν από τον ουρανό, τα πήρατε εσείς και γι’ αυτό και ένιωθα ασφαλής και καλά κάνατε και τα πήρατε.

Λέω, λοιπόν, ότι θα έπρεπε να σταθμίσετε τις συνθήκες. Έχετε μία επιστημονική επιτροπή από τις καλύτερες στην Ευρώπη, η οποία σας προειδοποιούσε. Σας έλεγε, πώς θα πάει αυτή η πανδημία. Όλα τα μοντέλα το έδειχναν.

Χθες, ήμουν με τον κ. Τσιόδρα και τον κ. Κικίλια. Δεν έπεσαν από τα σύννεφα. Όλα τα μοντέλα έδειχναν μια ραγδαία αύξηση της επιδημίας το επόμενο διάστημα.

Επομένως, κατ’ αρχάς, θα οφείλατε να μην κλείσετε την πρώτη ώρα -επιτρέψτε μου να πω- το πρώτο δευτερόλεπτο τον πολιτισμό, όχι γιατί ο πολιτισμός είναι προνομιούχος σε σχέση με τους ταξιτζήδες ή σε σχέση με τους ανθρώπους που δουλεύουν σερβιτόροι στην εστίαση, αλλά διότι -όπως και αυτοί, έτσι και ο πολιτισμός- έχουν χτυπηθεί βάναυσα, βάρβαρα από τον Φλεβάρη. Και δεν έχει χτυπηθεί απλώς από τον COVID. Έχει χτυπηθεί -λυπάμαι που το λέω- από την ανάλγητη κυβερνητική πολιτική από τον Φλεβάρη.

Διότι καθώς στο συνάφι μου, που το ξέρω πολύ καλά -και είμαστε δώδεκα χιλιάδες οι ηθοποιοί- μόνο οι δύο χιλιάδες, δυόμισι χιλιάδες έχουν καταφέρει να πάρουν αυτό το περίφημο οκτακοσάρι για τον πρώτο ενάμιση μήνα και τα 534 ευρώ για τους δύο επόμενους. Η ΠΟΘΑ μας ενημέρωσε για αυτό προχθές με τον κ. Βαρουφάκη. Μας εξήγησαν ότι η καλύτερη περίπτωση από όσους αντιπροσωπεύουν, από εκατόν είκοσι χιλιάδες ανθρώπους, είναι κάποιοι που πήραν -ακούστε το, κυρίες και κύριοι Βουλευτές- τα πρώτα 850 ευρώ για ενάμιση μήνα και μία ή δύο φορές πήραν τα 534 ευρώ για άλλους δύο μήνες. Μα, από τότε, έχουν περάσει οκτώ μήνες. Από τότε κανείς, σύμφωνα με την ΠΟΘΑ, που τους αντιπροσωπεύει, δεν πήρε τίποτα.

Παράλληλα, σας βεβαιώνω ότι οι περισσότεροι από τους συναδέλφους μου που τους ξέρω καλά δεν πήραν τίποτα ευθύς εξ αρχής, καθώς είναι για εσάς αόρατοι.

Σας λέω, λοιπόν, υπάρχει τρόπος να πάψουν να είναι αόρατοι. Τον έχω πει εδώ και πάρα πολύ καιρό. Δεν θα συζητήσω το γεγονός -φαντάζομαι ότι ήταν ένα ατόπημα που διαπράξατε- ότι είπατε ότι κινούμαστε στον χώρο της μαύρης εργασίας. Δεν κινούμαστε. Μας κινούν τα αφεντικά μας. Μας κινούν με το πιστόλι στον κρόταφο. Μας λένε: «Ή θα πάρεις μαύρα λεφτά ή δεν θα έχεις δουλειά», «Ή θα πάρεις μαύρα λεφτά ή θα έχεις το ¼ της αμοιβής σου», επομένως δεν θα μπορείς να ζήσεις.

Επίσης, θέλω να σας πω ότι υπάρχει ένας τρόπος να ασφαλιστούν οι συνάδελφοί μου, οι οποίοι όλον αυτόν τον καιρό, όσοι τυχόν δούλεψαν το καλοκαίρι που κάνατε αυτό το :«Όλη η Αθήνα ένας πολιτισμός» δεν πληρώθηκαν, γιατί διάφοροι αήθεις, αηθέστατοι παραγωγοί, πατώντας στον COVID-19 έλεγαν: «Δεν έχω να σε πληρώσω. Θα στα δώσω όταν έχω». Ένας τρόπος υπάρχει εάν θέλει μια πολιτεία να προστατεύσει τους ανθρώπους που εργάζονται στον πολιτισμό: συλλογικές συμβάσεις.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω αμέσως, κύριε Πρόεδρε.

Έχετε δηλώσει, κυρία Υπουργέ, ότι δεν είναι αυτές η λύση στο πρόβλημα. Πίστεψέ με, εργάζομαι τριάντα επτά χρόνια ως ηθοποιός επαγγελματίας, αυτές είναι η λύση στο πρόβλημα.

Θα κλείσω μόνο σε ένα δευτερόλεπτο, κύριε Πρόεδρε, και αμέσως σας αφήνω στην ησυχία σας. Θα ήθελα να πω ότι είχαμε αστυνομική βία. Είχαμε και αναρχική βία την προηγούμενη εβδομάδα. Κάποιοι απίστευτα φασίστες που προσποιούνται τους αναρχικούς ή τους αριστεριστές πήγαν κι έπιασαν έναν πρύτανη και τον διαπόμπευσαν με τον τρόπο, που διαπόμπευαν οι ναζί τους Εβραίους. Είναι απαράδεκτοι. Μου σηκώνονται οι τρίχες και μόνο που το σκέφτομαι, τον πρύτανη με μία ταμπέλα σαν γαϊδούρι ζωσμένο, να λέει: «Στηρίζω τις καταλήψεις». Αυτά είναι φασισμός. Και όποιος παριστάνει τον αναρχικό ή τον κομμουνιστή, τον ακροκομμουνιστή ή τον αριστεριστή και πράττει φασιστικά γίνεται φασίστας για πάντα από εκείνη τη στιγμή.

Ωστόσο, δεν είδα να επικηρύσσει ο κ. Χρυσοχοΐδης με 100.000 ευρώ ή με 10.000 ευρώ τον κ. Παππά, ο οποίος είναι εθνικός δολοφόνος και είναι άφαντος εδώ και μήνες από τη χώρα. Αυτούς τους επικήρυξε αμέσως.

Φρόντισε επίσης για τις δύο συγκεντρώσεις Χρυσής Αυγής και αναρχικών η Αστυνομία -γιατί ήταν την ίδια ώρα στο Νέο Ηράκλειο, όπου και μένω- να τις απαγορεύσει. Όταν όμως τελικά οι αναρχικοί έκαναν τη συγκέντρωση πάρα πολύ μακριά, στο Γαλάτσι, δεν καταλαβαίνω γιατί έπρεπε να στείλει με βαριές κρανιοεγκεφαλικές κακώσεις τέσσερις από αυτούς στο νοσοκομείο;

Σας ευχαριστώ πολύ για την ανοχή, κύριε Πρόεδρε.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Νικήτας Κακλαμάνης):** Παρακαλώ, να καθαριστεί το Βήμα.

Τον λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ, κύριε Πρόεδρε.

Θα κλείσω τις εισηγήσεις των συναδέλφων με τη Νέα Ζηλανδία, αναφέροντας πως μας συνδέουν ισχυροί δεσμοί φιλίας, ενώ σε επίπεδο πολιτικής συνεργασίας οι δύο χώρες μας συνεργάζονται στην αντιμετώπιση διεθνών κρίσεων, καθώς επίσης, σε τρέχοντα ζητήματα διεθνούς ενδιαφέροντος.

Στη Νέα Ζηλανδία υπάρχει ένα συνεχώς αυξανόμενο ενδιαφέρον για την εκμάθηση της ελληνικής γλώσσας, ενώ σε πέντε πανεπιστήμια της υφίστανται ισάριθμες έδρες κλασικών ελληνικών σπουδών, τρεις εκ των οποίων λειτουργούν πάνω από εκατό χρόνια. Έχουμε αρκετούς φίλους.

Εκτός αυτού, είναι σημαντικό το έργο που επιτελεί η Ελληνορθόδοξη Εκκλησία της Νέας Ζηλανδίας, ενώ οι περίπου πέντε χιλιάδες Έλληνες ομογενείς πρώτης, δεύτερης και τρίτης γενιάς που ζουν εκεί διαπρέπουν στο εμπόριο, στις τέχνες και στις επιστήμες, έχοντας καταστεί αναπόσπαστο τμήμα της κοινωνίας της.

Στον τομέα των τεχνών η Νέα Ζηλανδία έχει αναδειχθεί σε κορυφαία τοποθεσία στο γύρισμα κινηματογραφικών ταινιών με μεγάλα έσοδα, αφού φέτος σε μια δύσκολη χρονιά μόνο τέσσερις μεγάλες παραγωγές θα τις φέρουν έσοδα 650 εκατομμυρίων δολαρίων και τρεις χιλιάδες άμεσες θέσεις εργασίας, όπως θα καταθέσουμε στα Πρακτικά, αργότερα όλα μαζί.

Επομένως, κάτι θα μπορούσαμε να διδαχθούμε από τη Νέα Ζηλανδία.

Τέλος, εκτός από την ανάπτυξη της πολιτιστικής συνεργασίας σε όλους τους τομείς του σύγχρονου πολιτισμού, συμπεριλαμβανομένης της λογοτεχνίας, των οπτικών και εικαστικών τεχνών, της μουσικής και του κινηματογράφου, με τη Νέα Ζηλανδία, θα μπορούσαμε να διδαχθούμε από τη στροφή της οικονομίας της σε παραγωγικούς τομείς, όπως είναι η γεωργία, το εμπόριο, η αλιεία και η βιομηχανία.

Ο πρωτογενής τομέας της Νέας Ζηλανδίας, με πληθυσμό μόλις 4,8 εκατομμύρια ,παράγει 40 δισεκατομμύρια δολάρια ή το 7% περίπου του ΑΕΠ της των 200 δισεκατομμυρίων δολαρίων. Για σύγκριση η Ελλάδα παράγει λιγότερα από 6 δισεκατομμύρια με τον υπερδιπλάσιο πληθυσμό.

Εύλογα παράγει τόσα πολλά, αφού έχει εισάγει σύγχρονες τεχνολογίες αυτοματισμών, ρομποτικής και τεχνητής νοημοσύνης πριν από αρκετά χρόνια -όχι πρόσφατα, πολύ πριν-, ενώ πρόσφατα δοκιμάζεται ακόμη και ένα ρομπότ σκυλί της αμερικανικής «BOSTON DYNAMICS» ως φύλακας για τη βόσκηση κοπαδιών χωρίς εργάτες.

Η συνταγή που ακολούθησε πάντως ήταν πάρα πολύ απλή: Το πάγωμα των δημοσίων δαπανών στις αρχές της δεκαετίας του 1990 που μέσα σε πέντε χρόνια μειώθηκαν πάνω από το 10%, παράλληλα με τη μείωση των φόρων, δηλαδή το ακριβώς αντίθετο από ό,τι κάνουμε εμείς εδώ στην Ελλάδα και συνεχίζουμε όλα αυτά τα χρόνια παρά το ότι η χώρα μας χρεοκόπησε.

Αυτή είναι μια πραγματικά νεοφιλελεύθερη πολιτική, όχι η σημερινή της Κυβέρνησης που διογκώνει συνεχώς το δημόσιο, αυξάνοντας ραγδαία τα δίδυμα ελλείμματα και το δίδυμο χρέος, ενώ συμπεριφέρεται στους ιδιοκτήτες των ακινήτων σαν να είναι η Ελλάδα Βόρεια Κορέα, ασκώντας κοινωνική πολιτική με τα δικά τους χρήματα χωρίς ίχνος ντροπή. Και η Ιταλία -υπενθυμίζω εδώ- στηρίζει τους ενοικιαστές με τη διαφορά, όμως, ότι πληρώνει το κράτος και όχι οι ιδιοκτήτες.

Έτσι κατάφερε πάντως η Νέα Ζηλανδία να έχει πλεονάσματα στον προϋπολογισμό της, αλλάζοντας δραστικά το παραγωγικό της μοντέλο και μειώνοντας το χρέος της, με εξαίρεση την περίοδο της κρίσης, όπως θα καταθέσουμε στα Πρακτικά, με το δημόσιο χρέος της, όμως, σήμερα μόλις στο 19% του ΑΕΠ της. Το δικό μας έχει υπερβεί ήδη το 200% του ΑΕΠ.

Σε μια ανάλυσή μας δε στο παρελθόν είχαμε γράψει τα εξής: Η Νέα Ζηλανδία παρά την τεράστια σημασία που δίνει στη γεωργία, διακρίνεται για το χαμηλότερο ποσοστό στήριξης των αγροτών της στις χώρες του ΟΟΣΑ με 1% επί της συνολικής αξίας της αγροτικής της παραγωγής, έναντι μέσου όρου του ΟΟΣΑ 18%. Εκτός αυτού, η χώρα, παρά το ότι συμμετέχει με μόλις 2% στην παγκόσμια παραγωγή γάλακτος, κατείχε το 2005 το εντυπωσιακό 20% στις διεθνείς αγορές. Ενώ αν και τα προϊόντα της πρωτογενούς γεωργικής παραγωγής της έχουν αξία 7 δισεκατομμύρια ευρώ, εξάγει μεταποιημένα αγαθά από τα προϊόντα αυτά, αξίας 23 δισεκατομμυρίων ευρώ.

Έτσι λειτουργεί ορθολογικά η οικονομία μιας χώρας, κάτι που δεν είναι καθόλου δύσκολο, αρκεί να έχει μια ικανή κυβέρνηση με όραμα, με στόχους και με σωστή μέθοδο για να τα πετύχει, χωρίς να επιβαρύνει διαρκώς και μονομερώς τους πολίτες της.

Φυσικά υπερψηφίζουμε τη συμφωνία.

Ευχαριστώ πολύ.

(Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλή)

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Νικήτας Κακλαμάνης):** Πάμε τώρα στον κ. Παναγιώτη Σκουρλέτη, Κοινοβουλευτικό Εκπρόσωπο από τον ΣΥΡΙΖΑ.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Ευχαριστώ, κύριε Πρόεδρε.

Κυρία Υπουργέ, ένα από τα τρία ζητήματα που σήμερα συζητάμε είναι η Κύρωση της Σύμβασης του Συμβουλίου της Ευρώπης για τα αδικήματα που αφορούν τα πολιτιστικά αγαθά. Βεβαίως, για να βρεθούμε αντιμέτωποι με τα αδικήματα, θα πρέπει προηγούμενα να παράγονται πολιτιστικά αγαθά. Κυρίως, θα πρέπει υπάρχουν άνθρωποι του πολιτισμού, οι οποίοι ακριβώς να δημιουργούν.

Φοβάμαι πάρα πολύ ότι στις συνθήκες που ζούμε, τους τελευταίους μήνες στη χώρα μας, ολοένα και περισσότερο θα μπαίνουν εμπόδια στην πολιτιστική δημιουργία. Και αυτό είναι μια δική σας ευθύνη.

Ξέρετε, οι άνθρωποι του πολιτισμού δεν επιλέξανε να ασχοληθούν με τον πολιτισμό για να πλουτίσουν ή για να βγάλουν χρήματα. Οι περισσότεροι δε από αυτούς δουλεύουν και στην εστίαση για να μπορούν να τα φέρουν βόλτα. Και προσέξτε η ειρωνεία, τώρα με την πανδημία, είναι ότι δεν θα έχουν ούτε αυτή τη δυνατότητα.

Μπροστά, λοιπόν, σε αυτή την κατάσταση η Κυβέρνησή σας, όπως και σε άλλους τομείς, αλλά τώρα εδώ μιλάμε για τον πολιτισμό, άφησε τους ανθρώπους αυτούς στην τύχη τους. Δεν ξέρω αν διαβάσατε τις ειδήσεις το τελευταίο διάστημα. Ξανάρχισαν συσσίτια στη Θεσσαλονίκη για τους καλλιτέχνες.

Είχατε μιλήσει για κάποια πρωτόκολλα, τα οποία βγήκαν καθυστερημένα. Όλοι αντιλαμβανόμαστε την ανάγκη σε αυτόν εδώ τον τόπο να υπάρξει μια γενναία στήριξη αυτών των ανθρώπων και εσείς, με αυτά που ανακοινώσατε και με δεδομένο τον μειωμένο φετινό προϋπολογισμό, ουσιαστικά καταδικάζετε αυτούς τους ανθρώπους. Τους καταδικάζετε στην ανέχεια.

Αντ’ αυτού, αντί μιας οργανωμένης σημειακής παρέμβασης, που θα προσπαθούσε να στηρίξει όλους τους ανθρώπους του πολιτισμού με συγκεκριμένα μέτρα, ανάλογα με τις ιδιαιτερότητες κάθε κλάδου, εσείς τι επιλέξατε διά μέσω του Πρωθυπουργού; Την επαφή με τις προσωπικότητες, παρακάμπτοντας τους νόμιμους εκφραστές, τις συλλογικές εκφράσεις αυτού του χώρου. Συναντηθήκατε, λοιπόν –για τις τηλεοράσεις, γι’ άλλη μια φορά ακολουθώντας τη μιντιακή συνταγή, ακολουθώντας τη στρατηγική της επικοινωνίας- με διάφορες προσωπικότητες, για να συζητήσετε τα διάφορα θέματα του πολιτισμού.

Γι’ αυτό εισπράξατε τη διαμαρτυρία και από την Πανελλήνια Ομοσπονδία Θεάματος και Ακροάματος και από τον Σύλλογο Ελλήνων Ηθοποιών και από τους εργαζόμενους στον χορό και από τους Έλληνες τραγουδιστές και από το Σωματείο Καθηγητών Χορού. Όλοι αυτοί είναι εναντίον σας. Τους βάλατε εναντίον σας, διότι ακριβώς τους αγνοήσατε.

Είχατε μιλήσει για το μητρώο που αφορά αυτούς τους ανθρώπους και αποδείχθηκε μία φούσκα, ενώ βλέπετε ότι και άλλα γεγονότα, όπως η παραίτηση του διοικητικού συμβουλίου του Ελληνικού Κέντρου Κινηματογράφου, δείχνουν ότι δεν τα πηγαίνετε καθόλου καλά στις δεδομένες συνθήκες στον τομέα του πολιτισμού.

Καμμία, λοιπόν, πρόβλεψη για το δεύτερο κύμα πανδημίας. Όλοι το περιμέναμε. Θα μου πείτε εδώ δεν κάνατε πρόβλεψη για τα νοσοκομεία, δεν κάνατε πρόβλεψη για τις ΜΕΘ. Βγήκε ο Πρωθυπουργός προχθές σε διάγγελμά του και δεν αισθάνθηκε την ανάγκη τώρα, που ζει η ανθρωπότητα τη μεγαλύτερη υγειονομική κρίση, να μιλήσει –για τι;- για το αυτονόητο, για τη στήριξη του υγειονομικού συστήματος, του δημοσίου ΕΣΥ. Δεν το έκανε. Δεν το έκανε! Με μεγάλη ευκολία μετακυλίετε την ευθύνη στον καθένα ξεχωριστά. Άρα τις δικές σας ευθύνες προσπαθήσατε να τις σκεπάσετε. Με τι; Με άπλετη επικοινωνία.

Κυρία Υπουργέ, έτσι όπως πάνε τα πράγματα, οδηγείτε τη χώρα σε ένα απέραντο πολιτιστικό νεκροταφείο και φοβάμαι πάρα πολύ ότι σε έναν πολύ μεγάλο βαθμό αυτό θα έχει την υπογραφή σας. Και μια και βρισκόμαστε πολύ κοντά σε μια κρίσιμη ημερομηνία, τη συζήτηση –σας το είπε και η κ. Αναγνωστοπούλου πριν από λίγο στην παρέμβασή της- στο Συμβούλιο της Επικρατείας του θέματος των αρχαιοτήτων της Βενιζέλου στη Θεσσαλονίκη, θα θέλαμε μια ξεκάθαρη απάντηση αν τελικά συναντηθήκατε με την Πρόεδρο του Σ.τ.Ε..

Τι είπατε; Το γνώριζε ο Πρωθυπουργός; Δράσατε από μόνη σας; Ήταν σε συνεννόηση με τον Πρωθυπουργό; Γιατί συνδέετε το όνομά σας με ένα πλήγμα στην ιστορία της πόλης της Θεσσαλονίκης, με ένα πλήγμα στις αρχαιότητες;

Γιατί, τέλος πάντων, αλλάζετε ένα ιστορικά διαμορφωμένο τοπίο, το οποίο το σεβάστηκε το διάβα του χρόνου εδώ και δεκαετίες; Σας είπαν ότι δεν είναι «lego» οι αρχαιότητες. Εσείς, όμως, επιμένετε σε έναν δρόμο ολισθηρό. Μόνο που η κληρονομιά είναι εύθραυστη και θα πρέπει να τη σεβόμαστε. Ο πολιτισμός και οι άνθρωποι του πολιτισμού είναι το οξυγόνο για την κοινωνία. Φοράμε τις μάσκες για να μην ερχόμαστε σε επαφή με τον ιό. Το οξυγόνο, όμως, του πολιτισμού δεν μπορείτε να το στερείτε σε αυτές τις δύσκολες συνθήκες στους απλούς ανθρώπους.

Έχετε τεράστια ευθύνη. Πάρτε πίσω την ιστορία των αρχαιοτήτων της Βενιζέλου. Τουλάχιστον, ακούστε τη φωνή των ανθρώπων του πολιτισμού στην Ελλάδα και στην Ευρώπη, έστω και τώρα, την τελευταία στιγμή.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Ωραία.

Τον λόγο έχει τώρα ο Κοινοβουλευτικός Εκπρόσωπος της Νέας Δημοκρατίας κ. Ιωάννης Μπουγάς.

**ΙΩΑΝΝΗΣ ΜΠΟΥΓΑΣ:** Σας ευχαριστώ, κύριε Πρόεδρε.

Κυρίες και κύριοι συνάδελφοι, μετά τη Γαλλία και η Αυστρία δέχτηκε χθες απρόκλητη επίθεση από τρομοκράτες. Ευρωπαίοι πολίτες που ασκούσαν το στοιχειώδες, όσο και αυτονόητο, δικαίωμα που τους παρέχει ο δυτικός τρόπος ζωής έπεσαν θύματα του θρησκευτικού φανατισμού και της μισαλλοδοξίας. Οι λαοί της Ευρώπης έχουμε τη βούληση, τη δύναμη, αλλά και τα μέσα να υπερασπιστούμε το δικαίωμα της ελεύθερης έκφρασης, της ελεύθερης σκέψης και της ελευθερίας των επιλογών μας. Κανείς δεν πρόκειται να μας τρομοκρατήσει.

Εκφράζουμε τα ειλικρινή συλλυπητήριά μας και την πλήρη αλληλεγγύη μας στους πολίτες στη Γαλλία και στην Αυστρία και δηλώνουμε την αταλάντευτη βούλησή μας, να συνεχίσουμε να ζούμε ελεύθερα σε μια ανοικτή ευρωπαϊκή κοινωνία.

Σε ό,τι αφορά τώρα τις υπό κύρωση συμβάσεις, θα μιλήσω, κύριε Πρόεδρε, λόγω του περιορισμένου χρόνου για τη σύμβαση του Συμβουλίου της Ευρώπης. Η σύμβαση αυτή για τα αδικήματα που αφορούν πολιτιστικά αγαθά υιοθετήθηκε κατά την Υπουργική Σύνοδο του Συμβουλίου της Ευρώπης στη Λευκωσία στις 19 Μαΐου 2017 στο πλαίσιο της Κυπριακής Προεδρίας. Η Ελλάδα είναι ανάμεσα στις χώρες-μέλη του Συμβουλίου της Ευρώπης που υπέγραψαν την εν λόγω σύμβαση.

Στο σημείο αυτό πρέπει να σημειώσω την τεράστια σημασία που αποδίδει η χώρα μας στο Συμβούλιο της Ευρώπης ως θεματοφύλακα των κοινών αρχών και αξιών των κρατών-μελών του. Επίσης, η Ελλάς αποδίδει μεγάλη σημασία στην ιδιότητα του Ευρωπαϊκού Δικαστηρίου Ανθρωπίνων Δικαιωμάτων ως εγγυητή της συνθήκης για την προστασία των ανθρωπίνων δικαιωμάτων.

Κυρίες και κύριοι συνάδελφοι, η υποχρεωτική εφαρμογή των αποφάσεων του δικαστηρίου ενδυναμώνει την ασφάλεια στην Ευρώπη. Η υπό κύρωση σύμβαση αντικαθιστά την υφιστάμενη ευρωπαϊκή σύμβαση για τα αδικήματα, που αφορούν σε πολιτιστικά αγαθά, τη γνωστή ως Σύμβαση των Δελφών. Τα οικουμενικά ιδεώδη των Δελφών ενέπνευσαν τον Ιούνιο του 1985 τους εκπροσώπους των κρατών να υιοθετήσουν στην πόλη των Δελφών τη σύμβαση για την προστασία των πολιτιστικών αγαθών. Ατυχώς, όμως, η τελευταία δεν τέθηκε διεθνώς σε ισχύ, επειδή εκτός από την Ελλάδα, έχει υπογραφεί από πέντε κράτη-μέλη του Συμβουλίου της Ευρώπης, ενώ κανένα δεν την έχει κυρώσει.

Η πολιτιστική κληρονομιά είναι γνωστό ότι αποτελεί το αντικείμενο διαφόρων οργανισμών, όπως είναι η UNESCO, ενώ με το θέμα που πραγματεύεται η σύμβαση ασχολούνται και άλλες διεθνείς συμβάσεις για τα κλαπέντα ή παρανόμως εξαχθέντα πολιτιστικά αγαθά.

Η υπό κύρωση σύμβαση δεν αντιγράφει αλλά συμπληρώνει τις υφιστάμενες και ολοκληρώνει την προστασία των πολιτιστικών αγαθών με τις διατάξεις που προβλέπουν ποινικές κυρώσεις. Ρυθμίζει, δηλαδή, τα σχετικά ζητήματα από την οπτική του ποινικού δικαίου και προνοεί για την έρευνα, δίωξη και την καταδίκη των υπαιτίων. Αυτό το τρίπτυχο είναι ουσιώδες. Για να περιοριστεί η προσβολή των πολιτιστικών αγαθών δεν αρκεί η έρευνα των σχετικών υποθέσεων και η δίωξη όσων καταστρέφουν τα πολιτιστικά αγαθά, κατακρατώντας τεμάχια για να τα πουλήσουν αργότερα σε αγορές που δεν εποπτεύονται αυστηρά. Η ευθύνη πρέπει να αναζητείται και σε αυτούς που προσπαθούν να αγοράσουν αυτά τα αντικείμενα, γνωρίζοντας ότι είναι αποτέλεσμα έκνομων ενεργειών.

Η σύμβαση είναι σημαντική για χώρες που διαθέτουν αριστουργήματα, όπως η Ελλάδα, η Κύπρος και η Ιταλία. Εξίσου σημαντικό, όμως, είναι να προσδεθούν στο άρμα και άλλες χώρες προέλευσης τέτοιων αγαθών είτε από τη Μέση Ανατολή ή τη Βόρεια Αφρική, αλλά και χώρες όπου πωλούνται τελικά τα αγαθά αυτά στην Ευρώπη ή στη Βόρεια Αμερική. Για τον λόγο αυτόν η σύμβαση έχει συνταχθεί με τρόπο που να επιδέχεται την προσχώρηση τρίτων χωρών που δεν είναι μέλη του Συμβουλίου της Ευρώπης, δεδομένου ότι ο βασικός σκοπός της, δηλαδή η προστασία των πολιτιστικών αγαθών, έχει χαρακτήρα οικουμενικό. Ο ανοιχτός χαρακτήρας της σύμβασης δίνει το μήνυμα ότι για να επιτύχει τους στόχους της είναι αναγκαία η συνεργασία με χώρες που δεν συμμετέχουν στο Συμβούλιο της Ευρώπης.

Κυρίες και κύριοι συνάδελφοι, κανένα νομικό εργαλείο δεν μπορεί να εγγυηθεί ότι τα αδικήματα δεν θα επαναληφθούν. Μπορεί ωστόσο να βοηθήσει στην αποτροπή παρόμοιων εγκληματικών ενεργειών στο μέλλον. Η χώρα μας κάνει ό,τι μπορεί στην κατεύθυνση της αποτροπής, σε συνάρτηση με τις αρχές, τις αξίες και τις διεθνείς υποχρεώσεις της.

Πολλά κράτη - μέλη έχουν επίσης τραγικές απώλειες στην πολιτιστική τους κληρονομιά κατά το παρελθόν λόγω πολέμου, λεηλασίας κλοπής ή με άλλον τρόπο. Η Κύπρος, που προώθησε τη σύμβαση η οποία υπεγράφη στη Λευκωσία, έχει σχετικά πρόσφατη την εμπειρία του 1974 με την εισβολή του «Αττίλα», που άνοιξε τον δρόμο για την καταστροφή και λεηλασία διαφόρων αρχαιολογικών ή θρησκευτικών χώρων στο βόρειο τμήμα του νησιού. Η χώρα μας έχει βιώσει πολλές φορές αυτήν την εμπειρία, όπως γίνεται και σήμερα σε κράτη που δεν βρίσκονται μακριά μας, όπως είναι η Συρία και η Λιβύη. Δεν πρέπει να λησμονούμε, τέλος, ότι στην Κωνσταντινούπολη χάρη θρησκευτικοπολιτευτικών σκοπιμοτήτων συντελείται μία πρωτοφανής προσβολή και καταστροφή ορθοδόξων βυζαντινών χριστιανικών μνημείων, που ανήκουν στην παγκόσμια πολιτιστική κληρονομιά, και αποτελούν κτήμα ολόκληρης της ανθρωπότητας.

Ο σύγχρονος και πολιτισμένος κόσμος δεν μπορεί να μείνει απαθής ενώπιον αυτού του εγκλήματος και αυτό είναι λόγος όχι για να καταψηφίσουμε, αλλά αντίθετα για να υπερψηφίσουμε τη συζητούμενη σύμβαση.

Σας ευχαριστώ πολύ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης)**: Κυρίες και κύριοι συνάδελφοι, λογικά εδώ τελειώνει η συζήτηση βεβαίως, με την κυρία Υπουργό που θα κλείσει. Βλέπω τρεις ανθρώπους του πολιτισμού στην Αίθουσα. Δεν μπορώ να «ξεχειλώσω» τόσο τον Κανονισμό. Αποκλείεται. Ένας, για παράδειγμα ο κ. Σκουρολιάκος, για να μην αδικήσω τις δύο κυρίες -είναι από τον ίδιο χώρο- και βάλω μόνο τη μία, αν θέλει για τρία λεπτά θα πάρει τον λόγο και για λόγους ισονομίας, θα πάρει τον λόγο και ο κ. Καλλιάνος για λόγους ισονομίας, εφόσον το θέλει, για τρία λεπτά. Ένας από τους τρεις θα πάρει τον λόγο. Όχι και οι τρεις. Δεν μπορώ να το κάνω. Ο Πρόεδρος θα με καθαιρέσει!

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Να διαλέξουν οι συνάδελφοι.

**ΠΡΟΕΔΡΕΥΩΝ (Νικήτας Κακλαμάνης):** Ας μη χάνουμε τον χρόνο. Είπα, να μιλήσετε εσείς, κύριε Σκουρολιάκο ως παλαιότερος.

Έχετε τον λόγο για τρία λεπτά, από τη θέση σας.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Κυρίες και κύριοι συνάδελφοι, εγώ είμαι αισιόδοξος. Ο πολιτισμός θα ανθίσει ξανά. Οι άνθρωποί του θα περάσουν καλύτερες μέρες. Δύο πράγματα πρέπει να συμβούν: Πρώτον, να τελειώνουμε με την πανδημία και, δεύτερον, να φύγει αυτή η Κυβέρνηση. Πραγματικά θα είναι πολύ καλύτερα τα πράγματα. Μέχρι τότε όμως, δυστυχώς, ο πολιτισμός είναι σε δεινή θέση. Είναι αδιανόητη η απόφαση για το κλείσιμο των χώρων. Τα είπαν και οι συνάδελφοι. Εγώ σέβομαι πραγματικά τις θέσεις και τις απόψεις των επιστημόνων. Μόνο που δεν τις ξέρουμε.

Δεν μαθαίνουμε τι συζητείται σε αυτές τις συνεδριάσεις που εισηγούνται στην Κυβέρνηση. Μαθαίνουμε τι αποφασίζει η Κυβέρνηση. Το τι είπαν οι λοιμωξιολόγοι, οι καθ’ ύλην αρμόδιοι, δεν το γνωρίζουμε και αυτό είναι ένα μεγάλο θέμα.

Βέβαια, εντάξει, εφόσον πρέπει να κλείσουν, να κλείσουν, αλλά κάτι πρέπει να κάνουμε με αυτούς τους ανθρώπους. Αυτές οι αποζημιώσεις είναι αστείες, δεν αφορούν κανέναν. Είναι τόσα πολλά τα προαπαιτούμενα που δεν αφορούν κανέναν.

Το μητρώο; Ποιο μητρώο; Αυτή η φούσκα, αυτή η αστειότητα; Δεν γράφτηκε κανένας. Γράφτηκαν δεκαοκτώ χιλιάδες από τους πενήντα με πενήντα πέντε χιλιάδες καλλιτέχνες κατά δήλωσή τους.

Κύριε Πρόεδρε, θα μπορείτε να δηλώσετε μαέστρος και να γραφτείτε στο μητρώο κατά δήλωσή σας. Δεν σας ζητάει κανένας τίποτα.

Παρελκυστικές πολιτικές συνέχεια, αλλάζοντας τα δεδομένα. Οι αστικές μη κερδοσκοπικές εταιρείες περιμένουν από την άνοιξη αυτά τα 2.000 ευρώ, τα οποία δεν έχουν έρθει ακόμα. Με την ΚΥΑ στις 25 Ιουνίου ζήτησε η Υπουργός την εκδήλωση ενδιαφέροντος για επιχορήγηση. Αρκούσε η υποβολή πρόσφορου εγγράφου το οποίο θα αποδείκνυε ότι ένα φυσικό ή νομικό πρόσωπο έχει επενδύσει σε θεατρική παραγωγή. Δύο μήνες μετά την ολοκλήρωση της προθεσμίας ζητήθηκαν άλλα στοιχεία. Ζητήθηκαν ηλεκτρονικές αποδείξεις, έξοδα για ένα σωρό πράγματα μέσα σε δύο ημέρες για παραγωγές τις οποίες θα αποφάσιζε μετά το Υπουργείο να επιδοτήσει ή όχι.

Αυτό που λέγεται κάθε τρεις και λίγο, ότι δίνουμε τόσα λεφτά εδώ, τόσα λεφτά εκεί, αφορά πάρα πολύ λίγους, κύριε Πρόεδρε, ελάχιστους. Και κατά τα άλλα, από την πίσω πόρτα του γραφείου της Υπουργού περνάει κόσμος με απευθείας αναθέσεις. Μια χαρά!

Όμως, πρέπει να φροντίζουμε τους πάντες και όχι μόνο ολίγους ημετέρους και εκλεκτούς. Χρειάζεται στήριξη, στα φορολογικά πάγωμα δόσεων, επιδόματα αυτή τη δύσκολη στιγμή.

Ξέρετε τι μας λέει η Κυβέρνηση; Ότι οι μάγκες στην Ευρώπη έκλεισαν. Έκλεισαν, αλλά η Κυβέρνηση δεν μας λέει ότι στην Ισπανία, για παράδειγμα, το κράτος επιδοτεί το 70% με 80% του μισθού του καλλιτέχνη που παραμένει άνεργος γι’ αυτή τη δύσκολη στιγμή.

Χρησιμοποιείται, φοβάμαι, ως άλλοθι το τέρας του κορωνοϊού για να χτυπηθεί ο πολιτισμός. Ο πολιτισμός αυτή τη στιγμή διέρχεται ανθρωπιστική κρίση. Το είπε και ο κ. Σκουρλέτης προηγουμένως. Συσσίτια έχουμε στη Θεσσαλονίκη. Φοβάμαι ότι δεν έχουμε άλλα μέσα. Έχουμε εξαντλήσει όσα αποθέματα πειθούς είχαμε για να εξηγήσουμε, αφού δεν ξέρουν ποια είναι η κατάσταση, μιας και είμαστε σε αυτόν τον χώρο σαράντα και σαράντα πέντε χρόνια. Περάσαμε όλη μας τη ζωή και μας αντιμετωπίζουν αφ’ υψηλού με διαρροές, με στημένα δημοσιεύματα, με χυδαιότητες.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Κύριε Καλλιάνο, έχετε τον λόγο από τη θέση σας, για τρία λεπτά και εσείς.

**ΙΩΑΝΝΗΣ ΚΑΛΛΙΑΝΟΣ:** Ευχαριστώ, κύριε Πρόεδρε.

Θα είμαι πάρα πολύ σύντομος, σε λίγα δευτερόλεπτα.

Για άλλη μια φορά βλέπω τους συναδέλφους του ΣΥΡΙΖΑ, δυστυχώς, να ρίχνουν τη μπάλα στην εξέδρα. Το 90% των πραγμάτων που είπαν, των θεμάτων που συζήτησαν καθ’ όλη τη διάρκεια της συγκεκριμένης διαδικασίας είναι εκτός τόπου και χρόνου. Εδώ μιλήσαμε για τρεις συγκεκριμένες συμβάσεις. Η κυρία Υπουργός κατέθεσε ακριβώς τις σκέψεις της σε ό,τι αφορά τις συγκεκριμένες συμβάσεις να τις συζητήσουμε στην επιτροπή και να ψηφίσουμε.

Είναι κάτι θετικό για τη χώρα αυτό που έρχεται, η ψήφιση των συγκεκριμένων συμβάσεων. Δεν νομίζω ότι είναι κάτι το αρνητικό. Φαίνεται ξεκάθαρα η προσπάθεια του Υπουργείου Πολιτισμού να εναρμονιστεί με τη λογική και με την πραγματικότητα και με θετικά αποτελέσματα για τη χώρα μας, αλλά δυστυχώς, για άλλη μια φορά, αυτό που είπα και προηγουμένως και εντοπίζω το πρόβλημα στους συναδέλφους του ΣΥΡΙΖΑ, πετάνε τη μπάλα στην εξέδρα. Προηγουμένως ειπώθηκε ότι διορίζουν ανθρώπους στο Υπουργείο από τις πίσω πόρτες, δηλαδή, χίλια δύο πράγματα τα οποία πραγματικά δεν έχουν καμμία σχέση με αυτά τα οποία κληθήκαμε να είμαστε εδώ σήμερα για να συζητήσουμε για τις συγκεκριμένες κυρώσεις.

Εγώ πραγματικά λυπάμαι. Δεν είναι αυτή Αντιπολίτευση. Η σωστή και λογική αντιπολίτευση βοηθάει και την κυβέρνηση. Βοηθάει και την κυβέρνηση προφανώς να ακούει και τις απόψεις των άλλων κομμάτων, αλλά αυτό το πράγμα είναι άνευ ποταμών!

Δηλαδή, οτιδήποτε φέρνει η συγκεκριμένη Κυβέρνηση το βρίσκει αρνητικό -και στην προκειμένη περίπτωση- και πετάει την μπάλα στην εξέδρα βρίσκοντας προβλήματα και θέματα από άλλα ζητήματα, τα οποία δεν έχουν καμμία σχέση με αυτά τα οποία κληθήκαμε σήμερα και είμαστε εδώ για να συζητήσουμε.

Πραγματικά, λυπάμαι. Δεν είναι μία σοβαρή Αντιπολίτευση αυτή. Να είστε καλά.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Συγγνώμη, αλλά το τι θα πούμε στην Ολομέλεια της Βουλής δεν θα το κρίνει ο κ. Καλλιάνος.

**ΠΡΟΕΔΡΕΥΩΝ (Νικήτας Κακλαμάνης):** Κυρία Αναγνωστοπούλου, ακούστε να σας πω. Σίγουρα δεν θα το κρίνει συνάδελφος από άλλο κόμμα, αλλά θα μπορούσα να το κρίνω εγώ και να σας διαβάσω το αντίστοιχο άρθρο του Κανονισμού που μου δίνει το δικαίωμα να κλείσω το μικρόφωνο.

**ΙΩΑΝΝΗΣ ΚΑΛΛΙΑΝΟΣ:** Κύριε Πρόεδρε, …

**ΠΡΟΕΔΡΕΥΩΝ (Νικήτας Κακλαμάνης):** Κύριε, σε εμένα απευθύνθηκε. Εγώ απαντώ.

Δεν το έχω κάνει ποτέ στα είκοσι πέντε χρόνια που μέσα σε αυτή τη Βουλή και στα επτά που είμαι στο Προεδρείο, δεν θα το κάνω ποτέ. Αλλά μη μου λέτε τώρα ότι είμαστε εντός θέματος και εντός Κανονισμού. Εγώ άφησα την κουβέντα να εξελιχθεί. Δεν διέκοψα κανέναν. Θα μπορούσα να το κάνω.

Λοιπόν, η κυρία Υπουργός η οποία με ιώβειο υπομονή και μεγάλη αξιοπρέπεια χωρίς να διακόψει κανέναν, άκουσε όσα άκουσε, έχει τον λόγο. Θα τις βάλω δεκαπέντε λεπτά.

Εάν το επιθυμείτε, κυρία Μενδώνη, απαντάτε. Εάν όχι, δεν υποχρεούστε εκ του Κανονισμού.

Ορίστε, έχετε τον λόγο.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Ευχαριστώ πολύ, κύριε Πρόεδρε.

Ξέρω τον Κανονισμό της Βουλής. Θα απαντήσω, θα σχολιάσω μάλλον δυο-τρία πραγματάκια από αυτά που ακουστήκαν.

Κατ’ αρχάς, θέλω να διαβεβαιώσω τους Βουλευτές όλων των κομμάτων ότι στο Υπουργείο Πολιτισμού πίσω πόρτα δεν υπάρχει και κατά κυριολεξία. Πίσω πόρτα δεν υπάρχει. Η πόρτα είναι μία και είναι εις θέα όλων. Για να τα ξεκαθαρίσουμε τα πράγματα.

Προσπαθείτε, κύριοι Βουλευτές της Αντιπολίτευσης, να πείσετε, έρχεστε και επανέρχεστε ότι οι άνθρωποι του πολιτισμού δεν ενδιαφέρουν αυτή την Κυβέρνηση. Σας ενοχλεί να ακούτε αριθμούς γιατί ίσως οι αριθμοί δύσκολα αντιμετωπίζονται και δύσκολα διαψεύδονται. Θα τους ακούσετε όμως, όχι τώρα, αλλά στον κοινοβουλευτικό έλεγχο κανονικά, όταν έρθει η ώρα τους. Διότι, οι αριθμοί είτε μας αρέσει είτε δεν μας αρέσει λένε περισσότερο από τα λόγια και τις θεωρίες.

Ακούσαμε ότι διαλέξαμε και ο Πρωθυπουργός και εγώ να εμφανιστούμε στις τηλεοράσεις με προσωπικότητες του χώρου του πολιτισμού. Άλλο ένα fake news. Δεν νομίζω ότι μπορείτε να δείτε κανένα πλάνο ούτε του Πρωθυπουργού ούτε δικό μου με καμμιά προσωπικότητα, αυτό που ονομάσατε εσείς προσωπικότητες του χώρου του πολιτισμού, ούτε ένα πλάνο, γιατί πολύ απλά δεν υπήρξαν πλάνα.

Ακούστε, είναι καθήκον του κάθε Υπουργού -και τουλάχιστον εγώ έτσι το αντιλαμβάνομαι- να μιλώ και να συνομιλώ με τα σωματεία. Οφείλω να το κάνω. Είναι μέσα στα πλαίσια των καθηκόντων μου. Το ίδιο καθήκον μου όμως -και έχω την ελευθερία επιπλέον- είναι να μιλώ και με μεμονωμένους καλλιτέχνες. Και αυτό είναι μέσα στα πλαίσια και στα όρια των υποχρεώσεων μου: και οι μεμονωμένοι καλλιτέχνες. Όμως, επειδή μιλήσατε για εκμετάλλευση -επαναλαμβάνω- δεν υπάρχει ένα πλάνο, δεν υπάρχει μια φωτογραφία με κανέναν από αυτούς, τους οποίους ούτε εννοείτε ή υπονοείτε.

Το μητρώο το αποκαλέσατε «φούσκα». Η αλήθεια είναι ότι έχετε μία τάση οτιδήποτε γίνεται καλό να το απαξιώνετε. Αλλά δεν έχει σημασία. Σημασία έχει τι κάνει κανείς. Και εν τέλει κρίνεται.

Στο μητρώο αυτό, που λέτε «φούσκα», εντοπίζονται άνθρωποι και καταγράφονται άνθρωποι, οι οποίοι θα πάρουν το επίδομα, το όποιο επίδομα, μόνον επειδή ανήκουν στο μητρώο και δεν ανιχνεύονται και δεν καταγράφονται σε άλλα αρχεία. Και αυτοί -πιστέψτε με- είναι αρκετές χιλιάδες.

Τέλος, επιμένετε από την επιτροπή, επιμένετε σε κάθε συζήτηση που έχουμε στη Βουλή, να φτάνετε στο μετρό της Θεσσαλονίκης. «Κοντός ψαλμός αλληλούια». Την Παρασκευή είναι το Συμβούλιο της Επικρατείας. Ας αφήσουμε τους δικαστές να δικάσουν. Εδώ μέσα δεν θα δικάσουμε το μετρό και μάλιστα, τρεις μέρες πριν από το Συμβούλιο της Επικρατείας. Ας μη δημιουργούμε τέτοιου είδους εντυπώσεις.

Αναφέρθηκε ο κ. Κωνσταντόπουλος στα γλυπτά του Παρθενώνα.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Εσείς πήγατε στο Συμβούλιο της Επικρατείας;

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Το Συμβούλιο της Επικρατείας αφήστε το να δικάσει.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Πήγατε, κυρία Υπουργέ;

(Θόρυβος στην Αίθουσα)

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Τα γλυπτάτου Παρθενώνα. Αναφερθήκατε, κύριε Κωνσταντόπουλε. Σας λέω ότι το Υπουργείο Πολιτισμού σε συνεργασία με τις επιτροπές έχει εκπονήσει ένα συστηματικό σχέδιο για τα γλυπτά του Παρθενώνα. Και αυτό το σχέδιο εξελίσσεται. Ξέρουμε να εκμεταλλευτούμε το μομέντουμ στο βαθμό που μπορούμε να το εκμεταλλευτούμε. Και σας βεβαιώ ότι παραμένουμε πιστοί στην αρχή ότι η Ελλάδα δεν μπορεί να δεχθεί το Βρετανικό Μουσείο και κανένα άλλο μουσείο, ως κάτοχο και νομέα των γλυπτών του Παρθενώνα, καθώς αυτά αποτελούν προϊόν κλοπής, άρα προϊόν παράνομης πράξης.

Και να έρθουμε τώρα μέσω αυτού στη σημερινή συζήτηση για τις συμβάσεις. Όπως τόνισα και ενώπιον της Επιτροπής Μορφωτικών Υποθέσεων, η πρωτοβουλία για την υιοθέτηση των υπό κρίση ρυθμίσεων εντάσσεται σε ένα γενικότερο σχεδιασμό για τη στήριξη, την ανάδειξη και την προώθηση όλων των μορφών της πολιτιστικής δράσης με γνώμονα την αξιοποίηση του συνόλου του πολιτιστικού αποθέματος της χώρας και την ενθάρρυνση της παραγωγής όλων των ειδών πολιτισμού.

Σε αυτό το σημείο θα ήθελα απλώς να επισημάνω ότι η εν λόγω πρωτοβουλία ανελήφθη πολύ σύντομα, αμέσως μετά τις εκλογές και τούτο διότι θεωρώ κεφαλαιώδους σημασίας την υιοθέτηση των υπό κρίση ρυθμίσεων, όπως οι τελευταίες έγιναν αποδεκτές κατά την καταγραφή των οικείων συμβάσεων.

Θα ξεκινήσω με τη σύμβαση της πολιτιστικής συνεργασίας μεταξύ του τότε Υπουργείου Πολιτισμού και Τουρισμού και του Υπουργείου Πολιτισμού και Κληρονομιάς της Νέας Ζηλανδίας. Η συγκεκριμένη συμφωνία υπεγράφη το 2011 και μέσω αυτής ενδυναμώνεται το ενδιαφέρον για αποτελεσματικότερη και ευρύτερη πολιτιστική συνεργασία μεταξύ των δύο κρατών σε όλους τους τομείς του πολιτισμού, καθώς και στην κατανόηση των αντίστοιχων πολιτισμών. Το ίδιο ισχύει και αναφορικά με την υιοθέτηση της συμφωνίας για το Μαυροβούνιο και στην περίπτωση αυτή έχουμε μια κύρωση συμφωνίας που οδηγεί σε αποτελεσματικότερη συνεργασία σε όλους τους τομείς του πολιτισμού και προωθεί τη σύμπραξη των δύο χωρών στην κατεύθυνση της προστασίας και ανάδειξης της πολιτιστικής κληρονομιάς, καθώς και της ευρύτερης συνεργασίας στον τομέα του σύγχρονου πολιτισμού.

Η υιοθέτηση των δύο συμφωνιών είναι δεδομένο πως θα ενισχύσει τη συνεργασία του Υπουργείου Πολιτισμού και Αθλητισμού με τους καθ’ ύλην αρμόδιους φορείς άλλων κρατών προς ενίσχυση και στήριξη του πολιτισμού και ιδίως του σύγχρονου πολιτισμού και έρχεται να συμπληρώσει τις δράσεις που αναλάβαμε για τη στήριξη των απασχολουμένων με τον πολιτισμό, οι οποίοι εδώ και μήνες βιώνουν της πραγματικά δυσμενείς συνέπειες της πανδημίας.

Ολοκληρώνουμε τη σύμβαση του Συμβουλίου της Ευρώπης για τα αδικήματα που αφορούν πολιτιστικά αγαθά, η οποία όπως προανέφερα και ενώπιον της επιτροπής υιοθετήθηκε κατά την υπουργική σύνοδο του Συμβουλίου της Ευρώπης στη Λευκωσία τον Μάιο του 2017 στο πλαίσιο της κυπριακής προεδρίας του Συμβουλίου της Ευρώπης. Θέλω να επισημάνω ότι η Ελλάδα ήταν από τις πρώτες χώρες μέλη του συμβουλίου που υπέγραψε τη σύμβαση. Η προς κύρωση σύμβαση αντικαθιστά την προϋφιστάμενη ευρωπαϊκή σύμβαση για τα αδικήματα που αφορούν σε πολιτιστικά αγαθά, η οποία υιοθετήθηκε το 1985, δεν τέθηκε όμως διεθνώς σε ισχύ, διότι εκτός από την Ελλάδα έχει υπογραφεί από πέντε μόλις κράτη-μέλη του Συμβουλίου της Ευρώπης, ενώ κανένα δεν την έχει μέχρι στιγμής κυρώσει.

Η πρωτοβουλία για τη νέα σύμβαση ανήκει στην Ευρωπαϊκή Επιτροπή για τα προβλήματα του εγκλήματος του Συμβουλίου της Ευρώπης και αποτελεί βασικό θεσμικό βήμα για την καταπολέμηση της παράνομης διακίνησης πολιτιστικών αγαθών, η οποία λαμβάνει ανησυχητικές διαστάσεις λόγω της διασύνδεσής της με την τρομοκρατία και το οργανωμένο έγκλημα.

Η Ελλάδα με την εθνική της νομοθεσίας με βασικούς πυλώνες τον ν.3028/2002 και τον ν.3658/2008 με την κύρωση των διεθνών συμβάσεων, όπως η Σύμβαση της UNESCO του 1970, η σύμβαση UNIDROIT, αλλά και με τη σύναψη διμερών και τριμερών μνημονίων συνεργασίας για την πρόληψη και την παρεμπόδιση της παράνομης διακίνησης πολιτιστικών αγαθών έχει ήδη θεσπίσει ένα ισχυρό πλαίσιο προστασίας της πολιτιστικής κληρονομιάς από την παράνομη διακίνηση, όπως προτείνεται και από την προσκύρωση σύμβαση. Άλλωστε, η αντιμετώπιση της αρχαιοκαπηλίας αποτελεί ύψιστη προτεραιότητα, όχι μόνο για το Υπουργείο Πολιτισμού και Αθλητισμού, αλλά και της Κυβέρνησης.

Στο πλαίσιο αυτό τον προηγούμενο μήνα πραγματοποιήθηκε η πρώτη συνεδρίαση της προβλεπόμενης από το άρθρο 14 του ν.3658/2008 διυπουργικής επιτροπής για την καταπολέμηση της αρχαιοκαπηλίας η οποία είχε ως αρμοδιότητα τον συντονισμό όλων των εμπλεκομένων φορέων. Κατά τις εργασίες της επιτροπής ζητήσαμε από το Υπουργείο Δικαιοσύνης τον ορισμό ειδικού εισαγγελέα με εξειδίκευση στο δίκαιο του πολιτιστικού περιβάλλοντος και της διακίνησης πολιτιστικών αγαθών που θα έχει συγκεκριμένη θητεία και αρμοδιότητες, αλλά και συντονιστικό ρόλο για όλη την Ελλάδα, ώστε να υπάρχει κοινός χειρισμός των ανάλογων υποθέσεων.

Το δεύτερο θέμα που θέσαμε ήταν η διάθεση, σύμφωνα πάντα με τον ίδιο νόμο, στην αρμόδια διεύθυνση του Υπουργείου, τη Διεύθυνση Τεκμηρίωσης και Προστασίας Πολιτιστικών Αγαθών, ενός αξιωματικού του Τμήματος Δίωξης Αρχαιοκαπηλίας της Διεύθυνσης Ασφάλειας Αττικής ως συνδέσμου εξασφάλισης της συνεργασίας μεταξύ της υπηρεσίας αυτής και της Ελληνικής Αστυνομίας.

Έχω ήδη πει και εξαγγείλει ότι ο στόχος μας και ο σχεδιασμός μας είναι ο εκσυγχρονισμός της υφιστάμενης νομοθεσίας του 2008 για την προστασία των πολιτιστικών αγαθών και την καταπολέμηση της αρχαιοκαπηλίας.

Η επικείμενη νομοθετική πρωτοβουλία θα περιλαμβάνει δομικές αλλαγές και ελεγκτικούς μηχανισμούς και θα προβλέπει όλα τα αναγκαία μέσα τα οποία μας παράσχει σήμερα η τεχνολογία προκειμένου να λαμβάνονται όλα τα προσήκοντα μέτρα για την ανατροπή της παράνομης διακίνησης των πολιτιστικών αγαθών.

Επανέρχομαι στη Σύμβαση της Λευκωσίας και σημειώνω ότι αν και η τελευταία δεν προβλέπει ρητά την ποινικοποίηση της παράνομης διακίνησης πολιτιστικών αγαθών ως αυτοτελούς μορφής αδικήματος, τα συμβαλλόμενα κράτη-μέρη αναλαμβάνουν τη δέσμευση να ποινικοποιήσουν όλες τις ειδικότερες πτυχές του σύνθετου αυτού αδικήματος. Ιδιαίτερη σημασία δίνεται στην ενίσχυση της διεθνούς συνεργασίας για την καταπολέμηση των εν λόγω μορφών εγκληματικότητας.

Δεν θα πάρω τον χρόνο σας για να μιλήσω για επιμέρους άρθρα, αλλά θα μείνω στο πνεύμα της σύμβασης. Μια, όμως, από τις βασικές καινοτομίες της αποτελεί το άρθρο 13 το οποίο θεσπίζει ειδικές διατάξεις για την ευθύνη των νομικών προσώπων σε σχέση με τα αδικήματα που περιγράφει η σύμβαση εφόσον αυτά διαπράττονται προς όφελος του νομικού προσώπου από φυσικό πρόσωπο το οποίο ενεργεί είτε ατομικά, είτε ως μέλος οργάνου του νομικού προσώπου και κατέχει ηγετική θέση σε αυτό. Προβλέπει δε ότι η ευθύνη των νομικών προσώπων μπορεί να είναι ποινική, αστική ή διοικητική και υφίσταται ανεξαρτήτως της ποινικής ευθύνης που μπορεί να υπέχει το φυσικό πρόσωπο το οποίο διέπραξε το αδίκημα.

Επιπλέον, το τρίτο κεφάλαιο της σύμβασης περιλαμβάνει δικονομικού περιεχομένου διατάξεις με τις οποίες κατοχυρώνεται το αυτεπάγγελτο της δίωξης των αδικημάτων που αναφέρονται σε αυτή και θεσπίζεται η υποχρέωση των κρατών-μερών να λάβουν τα μέτρα που είναι απαραίτητα για να διασφαλίσουν ότι οι υπηρεσίες που διεξάγουν τις έρευνες είναι εξειδικευμένες στην καταπολέμηση της παράνομης διακίνησης των πολιτιστικών αγαθών και συνεργάζονται στο μέγιστο δυνατό βαθμό για τους σκοπούς των ερευνών και των διαδικασιών που διεξάγονται σε σχέση με τα αδικήματα που αναφέρονται στη σύμβαση.

Η σύμβαση λαμβάνει υπ’ όψιν και στηρίζεται σε υφιστάμενες διεθνείς και περιφερειακές συμβάσεις και άλλα νομικά κείμενα προστασίας των πολιτιστικών αγαθών όπως η Σύμβαση της UNESCO σχετικά με τα ληπτέα μέτρα για την απαγόρευση και παρεμπόδιση της παράνομης εισαγωγής, εξαγωγής και μεταβίβασης της κυριότητας των πολιτιστικών αγαθών και η Σύμβαση του Διεθνούς Ινστιτούτου για την ενοποίηση του ιδιωτικού δικαίου του 1995 για τα κλαπέντα ή παρανόμως εξαχθέντα πολιτιστικά αγαθά.

Με την κύρωση από το ελληνικό Κοινοβούλιο της Σύμβασης του Συμβουλίου της Ευρώπης για τα αδικήματα που αφορούν στα πολιτιστικά αγαθά ανοίγει ο δρόμος για να τεθεί η σύμβαση σε ισχύ, καθώς απαιτείται η επικύρωση, αποδοχή και έγκρισή της από πέντε υπογράφοντα κράτη υπό την προϋπόθεση ότι τα τρία τουλάχιστον θα είναι μέλη του Συμβουλίου της Ευρώπης.

Το διεθνές θεσμικό πλαίσιο αποκτά ένα ακόμα πολύτιμο εργαλείο και η Ελλάδα συμβάλλει ουσιαστικά σε αυτό με το παρόν σχέδιο νόμου. Είναι πολύ σημαντικό να συνειδητοποιήσουμε ότι η αρχαιοκαπηλία είναι ένα διεθνώς οργανωμένο έγκλημα. Ο διεθνοποιημένος χαρακτήρας της αρχαιοκαπηλίας επιβάλλει αντίστοιχα και τη διεθνοποίηση της προσπάθειας αντιμετώπισής τους. Δεν αρκεί μόνο το εθνικό δίκαιο κάθε κράτους. Χρειαζόμαστε τη διεθνοποίηση. Έτσι, η Ελλάδα, παρά το γεγονός ότι έχει μια ιδιαίτερα αυστηρή νομοθεσία σχετικά με τα αδικήματα σε βάρος των πολιτιστικών αγαθών, έχει κάθε λόγο να προχωρήσει όχι απλώς στην κύρωση, αλλά στη γενικότερη ενίσχυση αυτής της σύμβασης.

Το ζητούμενο είναι να υπάρχει σε διεθνές επίπεδο και σε όλες τις χώρες αντίστοιχα αυστηρή νομοθεσία έτσι ώστε να γίνει σταδιακά εξαιρετικά δύσκολο στους αρχαιοκάπηλους να βρίσκουν πρόσφορο έδαφος για τη διάθεση των παρανόμως διακινηθέντων πολιτιστικών αγαθών.

Γι’ αυτόν τον λόγο το εθνικό μας συμφέρον επιτάσσει όχι μόνο να κυρώσουμε την παρούσα σύμβαση, αλλά να είμαστε σημαιοφόροι στην προσπάθειά της διεθνούς προώθησής της, έτσι ώστε να υπογραφεί και να κυρωθεί από όσο το δυνατόν περισσότερα κράτη, είτε είναι μέλη του Συμβουλίου της Ευρώπης είτε δεν είναι, μέχρι που κάποια στιγμή η σύμβαση αυτή, η Σύμβαση της Λευκωσίας, να αποκτήσει δυναμική αντίστοιχη με αυτή της Σύμβασης της UNESCO του 1970 σχετικά με τα ληπτέα μέτρα για την απαγόρευση και παρεμπόδιση της παράνομης εισαγωγής, εξαγωγής και μεταβίβαση της κυριότητας των πολιτιστικών αγαθών, η οποία είναι τόσο ευρείας αποδοχής ώστε τείνει να αντιμετωπίζεται πλέον ως διεθνές εθιμικό δίκαιο. Λειτουργεί δηλαδή ως δεσμευτικό κριτήριο ελέγχου νομιμότητας των πράξεων ακόμα και σε κράτη-μέλη που δεν την έχουν κυρώσει.

Κατόπιν των ανωτέρω, θεωρώ πολύ σημαντική την ψήφιση και των τριών συμβάσεων από το Κοινοβούλιο. Σας καλώ να αποδεχτείτε τις προτάσεις του Υπουργείου Πολιτισμού και να συμβάλλετε με αυτόν τον τρόπο στη διάχυση του ελληνικού πολιτισμού, τη δημιουργία νέας βάσης για τη σύγχρονη καλλιτεχνική δημιουργία και κυρίως την καταπολέμηση της παράνομης διακίνησης των πολιτιστικών αγαθών.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, κηρύσσεται περαιωμένη η συζήτηση ενιαία επί της αρχής, των άρθρων και του συνόλου των σχεδίων νόμου του Υπουργείου Πολιτισμού και Αθλητισμού και η ψήφισή τους θα γίνει χωριστά.

Εισερχόμαστε στην ψήφιση επί της αρχής, των άρθρων και του συνόλου του σχεδίου νόμου του Υπουργείου Πολιτισμού και Αθλητισμού: «Κύρωση του Διακανονισμού Πολιτιστικής Συνεργασίας μεταξύ του Υπουργείου Πολιτισμού και Τουρισμού (ήδη Υπουργείου Πολιτισμού και Αθλητισμού) της Ελληνικής Δημοκρατίας και του Υπουργείου Πολιτισμού και Κληρονομιάς της Νέας Ζηλανδίας».

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Νικήτας Κακλαμάνης):** Οι θέσεις των κομμάτων όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση του Διακανονισμού Πολιτιστικής Συνεργασίας μεταξύ του Υπουργείου Πολιτισμού και Τουρισμού (ήδη Υπουργείου Πολιτισμού και Αθλητισμού) της Ελληνικής Δημοκρατίας και του Υπουργείου Πολιτισμού και Κληρονομιάς της Νέας Ζηλανδίας |
| Επί της Αρχής ΟΜΟΦΩΝΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΝΑΙ |
| Άρθρο πρώτο ΟΜΟΦΩΝΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΝΑΙ |
| Ακροτελεύτιο άρθρο ΟΜΟΦΩΝΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΝΑΙ |
| Επί του Συνόλου ΟΜΟΦΩΝΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΝΑΙ |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Νικήτας Κακλαμάνης):** Συνεπώς το σχέδιο νόμου του Υπουργείου Πολιτισμού και Αθλητισμού: «Κύρωση του Διακανονισμού Πολιτιστικής Συνεργασίας μεταξύ του Υπουργείου Πολιτισμού και Τουρισμού (ήδη Υπουργείου Πολιτισμού και Αθλητισμού) της Ελληνικής Δημοκρατίας και του Υπουργείου Πολιτισμού και Κληρονομιάς της Νέας Ζηλανδίας», έγινε δεκτό ομόφωνα σε ενιαία συζήτηση επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ.78α)

**ΠΡΟΕΔΡΕΥΩΝ (Νικήτας Κακλαμάνης):** Προχωρούμε στην ψήφιση επί της αρχής, των άρθρων και του συνόλου του σχεδίου νόμου του Υπουργείου Πολιτισμού και Αθλητισμού: «Κύρωση της Συμφωνίας Συνεργασίας σε θέματα Πολιτισμού μεταξύ της Κυβέρνησης της Ελληνικής Δημοκρατίας και της Κυβέρνησης του Μαυροβουνίου».

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Νικήτας Κακλαμάνης):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση της Συμφωνίας Συνεργασίας σε θέματα Πολιτισμού μεταξύ της Κυβέρνησης της Ελληνικής Δημοκρατίας και της Κυβέρνησης του Μαυροβουνίου |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΝΑΙ |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΝΑΙ |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΝΑΙ |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΝΑΙ |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Νικήτας Κακλαμάνης):** Συνεπώς το σχέδιο νόμου του Υπουργείου Πολιτισμού και Αθλητισμού: «Κύρωση της Συμφωνίας Συνεργασίας σε θέματα Πολιτισμού μεταξύ της Κυβέρνησης της Ελληνικής Δημοκρατίας και της Κυβέρνησης του Μαυροβουνίου», έγινε δεκτό κατά πλειοψηφία σε ενιαία συζήτηση επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ.82α)

**ΠΡΟΕΔΡΕΥΩΝ (Νικήτας Κακλαμάνης):** Προχωρούμε στην ψήφιση επί της αρχής των άρθρων και του συνόλου του σχεδίου νόμου του Υπουργείου Πολιτισμού και Αθλητισμού: «Κύρωση της Σύμβασης του Συμβουλίου της Ευρώπης για τα αδικήματα που αφορούν πολιτιστικά αγαθά και διατάξεις εφαρμογής».

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΨΟΦΟΡΙΑ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Νικήτας Κακλαμάνης):** Οι θέσεις των κομμάτων όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση της Σύμβασης του Συμβουλίου της Ευρώπης για τα αδικήματα που αφορούν πολιτιστικά αγαθά και διατάξεις εφαρμογής |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΝΑΙ |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΝΑΙ |
| Άρθρο δεύτερο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΝΑΙ |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΝΑΙ |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΝΑΙ |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Νικήτας Κακλαμάνης):** Συνεπώς το σχέδιο νόμου του Υπουργείου Πολιτισμού και Αθλητισμού: «Κύρωση της Σύμβασης του Συμβουλίου της Ευρώπης για τα αδικήματα που αφορούν πολιτιστικά αγαθά και διατάξεις εφαρμογής», έγινε δεκτό σε ενιαία συζήτηση κατά πλειοψηφία επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ.87α)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο των παραπάνω νομοσχεδίων.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Το Σώμα παρέσχε τη ζητηθείσα εξουσιοδότηση.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Με τη συναίνεση του Σώματος και ώρα 17.12΄ λύεται η συνεδρίαση για αύριο, ημέρα Τετάρτη 4 Νοεμβρίου 2020 και ώρα 9.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**